open-index/open-wikipedia-markdown huggingface dataset:
মহম্মদ তাহেৰ

**মহম্মদ তাহেৰ** (, ১৯৩১ – ২০১৫) স্বাধীনতা-উত্তৰ কালৰ অসমৰ এগৰাকী ভূগোল বিজ্ঞানী, কৃতী শিক্ষক, শিক্ষাবিদ আৰু সু-লেখক। অসমীয়া আৰু ইংৰাজী দুয়োটা বিষয়তে তেখেত পাৰদৰ্শী আছিল। তেখেতে ৰাষ্ট্ৰীয় মানচিত্ৰ সংস্থা (NATMO)-ত গৱেষক ৰূপে যোগদান কৰিছিল। তাহেৰে গুৱাহাটী বিশ্ববিদ্যালয়ৰ ভূগোল বিষয়ৰ প্ৰৱক্তা ৰূপে কাৰ্যনিৰ্বাহ কৰাৰ উপৰিও এই বিশ্ববিদ্যালয়ৰ পাঠ্যপুথি প্ৰস্তুতি সমন্বয় সমিতিৰ সচিব, অসম মাধ্যমিক শিক্ষা পৰিষদৰ অধ্যক্ষ আৰু গুৱাহাটী বিশ্ববিদ্যালয়ৰ বিজ্ঞান গুৰু হিচাপে কাৰ্যনিৰ্বাহ কৰিছিল। তেখেতে উচ্চতৰ মাধ্যমিক শ্ৰেণীৰ বাবে *ভূগোল বিজ্ঞান*কে ধৰি ভালেমান পাঠ্যপুথি, ভূচিত্ৰাৱলী আৰু গৱেষণামূলক প্ৰবন্ধ ৰচনা কৰিছে। অসম সাহিত্য সভাৰ দ্বাৰা প্ৰকাশিত বিশ্বকোষৰ দুটা খণ্ড তেখেতে সম্পাদনা কৰিছে। অসম চৰকাৰে স্বাধীনতা দিৱস উপলক্ষে তেখেতক সন্মান জনোৱাৰ উপৰিও ডিব্ৰুগড় বিশ্ববিদ্যালয়ে ২০১২ চনত তেখেতক ডি এছচি প্ৰদান কৰে।

## জন্ম আৰু পৰিয়াল
১৯৩১ চনৰ ২১ এপ্ৰিল তাৰিখে লখিমপুৰ জিলাৰ খুটাকটীয়া গাঁৱত মহম্মদ তাহেৰৰ জন্ম হয়। পিতৃ মৰহুম তৈয়ব আলি হাজৰিকা আৰু মাক মৰহুৱা হামেৰুণ নেছা।

## শিক্ষা
৪৭ নং তেলাহী স্কুলৰপৰা তেওঁ প্ৰাথমিক শিক্ষা পাছ কৰি উত্তৰ লখিমপুৰ গৱৰ্ণমেণ্ট হাইস্কুলৰপৰা মাধ্যমিক শিক্ষাত উৰ্ত্তীণ হয়। ১৯৪৮ চনত তেওঁ অসমীয়া আৰু ভূগোল বিষয়ত লেটাৰসহ প্ৰথম শ্ৰেণীত প্ৰৱেশিকা পৰীক্ষা আৰু ১৯৫১ চনত কটন কলেজৰপৰা প্ৰথম বিভাগত আই এছচি পৰীক্ষাত উৰ্ত্তীণ হয়। ১৯৫৪ চনত কটন কলেজৰপৰাই ভূগোল বিষয়ত অনাৰ্চসহ প্ৰথম শ্ৰেণীৰ প্ৰথম স্থান লৈ বি এছচি পৰীক্ষাত উৰ্ত্তীণ হৈ কলিকতা বিশ্ববিদ্যালয়ৰপৰা ১৯৫৬ চনত এম এছচি পৰীক্ষাত উৰ্ত্তীণ হয়। ১৯৬৫ চনত তেওঁ পি এইচ ডি ডিগ্ৰী লাভ কৰে।

## বিবাহ আৰু কৰ্মজীৱন
১৯৬৬ চনত চেতাৰা আহমদৰ সৈতে তাহেৰৰ বিবাহ সম্পন্ন হয়। ১৯৫৭ চনত কলিকতাৰ ৰাষ্ট্ৰীয় মানচিত্ৰ সংস্থা (NATMO)ত কনিষ্ঠ গৱেষক ৰূপে যোগদান কৰে। ১৯৫৮ চনত গুৱাহাটী বিশ্ববিদ্যালয়ৰপৰা ভূগোল বিভাগত প্ৰবক্তা ৰূপে যোগদান কৰে। ১৯৭৮ চনত গুৱাহাটী বিশ্ববিদ্যালয়ৰ পাঠ্যপুথি প্ৰস্তুতি সমন্বয় সমিতিৰ সচিব, ১৯৯১-৯২ চনলৈকে অসম মাধ্যমিক শিক্ষা পৰিষদৰ অধ্যক্ষ, ১৯৮৪-৮৭ আৰু ১৯৯০-৯১ চনলৈকে দুবাৰকৈ বিভাগৰ মুৰব্বীৰ দায়িত্ব গ্ৰহণ, ১৯৯০-৯১ চনলৈকে গুৱাহাটী বিশ্ববিদ্যালয়ৰ বিজ্ঞান গুৰু হিচাপে কাৰ্যনিৰ্বাহ কৰে, ১৯৯১ চনৰ ৩১ মাৰ্চ তাৰিখে অৱসৰ গ্ৰহণ কৰে।

## প্ৰকাশিত গ্ৰন্থ
* ভূগোল বিজ্ঞান (উচ্চতৰ মাধ্যমিকৰ পাঠ্যপুথি)
* ভূচিত্ৰাৱলী
* বিশ্বকোষ (সম্পাদনা, অসম সাহিত্য সভাৰ দ্বাৰা প্ৰকাশিত)

## বঁটা আৰু স্বীকৃতি
* ৰাধাগোবিন্দ বৰুৱা স্মাৰক বঁটা (২০০৩)
* অসম চৰকাৰৰ দ্বাৰা স্বাধীনতা দিৱস উপলক্ষে সন্মান প্ৰদান (২০০৯)
* ডিব্ৰুগড় বিশ্ববিদ্যালয়ৰ দ্বাৰা ডি এছচি ডিগ্ৰী প্ৰদান। (২০১২)

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া শিক্ষাবিদ
আখুনি (দ্ব্যৰ্থতা দূৰীকৰণ পৃষ্ঠা)

**আখুনি** নামে তলৰ প্ৰৱন্ধসমূহ বুজাব পাৰে:
* আখুনি (খাদ্য): বিশেষ উপায়েৰে সংৰক্ষিত চয়াবীনৰ এবিধ খাদ্য
* আখুনি (চলচ্চিত্ৰ): ২০২০ চনত মুক্তিপ্ৰাপ্ত এখন চলচ্চিত্ৰ
প্ৰিঞ্চ নাৰুলা

**প্ৰিঞ্চ নাৰুলা** (জন্ম: ২৪ নৱেম্বৰ, ১৯৯০) এজন ভাৰতীয় মডেল আৰু অভিনেতা। তেওঁ *[[MTV Roadies (season 12)|এমটিভি ৰ'ডীজ ১২]]* আৰু এণ্ডটিভিৰ বঢ়ো বহুত লাকীৰ ভূমিকা গ্ৰহণ কৰাৰ বাবে জনাজাত। ২০১৫ চনত তেওঁ ৰিয়েলিটী শ্ব' *[[Bigg Boss (Hindi season 9)|বিগ্ ব'ছ ডাবল ট্ৰাবল]]*ত প্ৰতিযোগী হিচাপে অংশগ্ৰহণ কৰি জয় লাভ কৰে।

## প্ৰাৰম্ভিক আৰু ব্যক্তিগত জীৱন
নাৰুলা ভাৰতৰ চণ্ডিগড়ৰ বাসিন্দা। *[[Bigg Boss (Hindi season 9)|বিগ্ ব'ছ ৯]]*ত তেওঁ যুৱিকা চৌধুৰীক লগ পায় আৰু ২০১৮ চনৰ ১২ অক্টোবৰত দুয়ো বিবাহপাশত আবদ্ধ হয়।

## কৰ্মজীৱন
[thumb|এমটিভি ৰ'ডীজৰ শ্বুটিঙত [আশীষ পৰমাৰ আৰু ৰণবিজয় সিঙৰ লগত নাৰুলা। ]]
২০১৪ চনত নাৰুলাই পিটিচি পঞ্জাবীৰ *মিষ্টাৰ পঞ্জাব* নামৰ অনুষ্ঠান এটাত অংশগ্ৰহণ কৰে য'ত তেওঁ দ্বিতীয় ৰানাৰ আপৰূপে ঘোষিত হয়। ২০১৫ চনত তেওঁ এমটিভি ইণ্ডিয়াৰ ৰ'ডীজ X2ত অংশগ্ৰহণ কৰি জয় লাভ কৰে। তাৰ পাছত তেওঁ স্প্লিট্‌ছভিলা ৮ত অংশগ্ৰহণ কৰে য'ত তেওঁক বিজয়ী ঘোষণা কৰা হয়। ২০১৫ চনৰ অক্টোবৰ মাহত নাৰুলাই কালাৰ্ছ টিভিৰ বিগ্ ব'ছ ৯ত অংশগ্ৰহণ কৰে আৰু পুনৰ জয় লাভ কৰে।

২০১৬ চনৰ পৰা ২০১৮ চনলৈকে তেওঁ এণ্ডটিভিৰ বঢ়ো বহুত লাখন "লাকী" সিং আহলাৱতৰ ভূমিকা গ্ৰহণ কৰে। ২০১৬ চনৰ পৰাই নাৰুলাই এমটিভি ৰ'ডীজত তেওঁৰ দলক নেতৃত্ব প্ৰদান কৰি আহিছে। ২০১৮ চনত তেওঁ লাল ইষ্কত আৰিয়ান আৰু কালাৰ্ছ টিভিৰ নাগিন ৩ত শ্বাহনাৱাজৰ ভূমিকা গ্ৰহণ কৰে।

২০১৯ চনত নাৰুলাই জী ফাইভৰ ব'ম্বাৰ্ছত বালীৰ ৰূপত মুখ্য ভূমিকা গ্ৰহণ কৰে। তাৰ পাছত তেওঁ যুৱিকা চৌধুৰীৰ সৈতে ষ্টাৰপ্লাছৰ নাচ বলিয়ে ৯ত অংশগ্ৰহণ কৰে আৰু চতুৰ্থবাৰৰ বাবে ৰিয়েলিটী শ্ব'ত জয় লাভ কৰে।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় অভিনেতা
ৰাকেশ বণিক

**ৰাকেশ বণিক** () এগৰাকী অসমীয়া পেৰা-চাইক্লিষ্ট। সৰ্বভাৰতীয় পৰ্যায়ত পেৰা- চাইক্লিষ্ট ৰূপে তেওঁ নেতৃস্থানীয়। ২০১২ চনৰ জুন মাহত এটা দুৰ্ঘটনাত পতিত হৈ বণিকে তেওঁৰ সোঁ-ভৰিটো হেৰুৱায় যদিও নিজৰ যত্ন, একাগ্ৰতা আৰু পৰিশ্ৰমৰ জোৰত কম সময়তে এগৰাকী চাইক্লিষ্ট ৰূপে জনমানসত ধৰা দিয়ে। বিভিন্ন দিশত সামাজিক-সচেতনতা বৃদ্ধিৰ বাবে তেওঁ চাইকেল চলাইছে। তাৰ ভিতৰত এশিঙীয়া গঁড় নিধনৰ বিৰোধিতাৰে জনসচেনতা বৃদ্ধিৰ বাবে বেংককৰপৰা অসমলৈ কৰা তেওঁৰ তিনি হাজাৰ পাঁচশ কিলোমিটাৰৰ যাত্ৰাটোৱে প্ৰমুখ্য। এই যাত্ৰাটোত তেওঁ চাইকেলেৰে পৃথিৱীৰ বত্ৰিশখন মহানগৰ অতিক্ৰম কৰিছিল।২০১৬ চনত অসমৰ বান পীড়িত সকলৰ বাবে কেন্দ্ৰীয় চৰকাৰৰপৰা অৰ্থ সাহায্যৰ দাবীৰে বণিকে দিল্লীৰ ইণ্ডিয়া গেটলৈকে চাইকেল যাত্ৰা কৰিছিল।

## জন্ম
নগাঁও জিলাৰ কলিয়াবৰৰ আমবাগানত ৰাকেশ বণিকৰ জন্ম হৈছিল।
## কৰ্মজীৱন
২০১২ চনৰ ১১ জুনত ঘৰলৈ আহি থকা অৱস্থাত বণিক দুৰ্ঘটনাত পতিত হয় আৰু নিজৰ সোঁ ভৰিটো হেৰুৱায়। আৰ্থিক অৱস্থা টনকিয়ালনোহোৱা বাবে কৃত্ৰিম ভৰি এখন সংস্থাপন কৰাটো ৰাকেশৰ পৰিয়ালৰ বাবে সম্ভৱ নাছিল। কিন্তু আমিনগাঁৱৰ এটা অনুষ্ঠানে বিনামূলীয়াকৈ তেওঁক এটি  কৃত্ৰিম ভৰি প্ৰদান কৰে । ভৰিখন সংস্থাপন কৰাৰ পাছতে  তেওঁ থিৰ কৰিলে যে তেওঁ চাইকেল চলাব। ব্যৰ্থতাক নেওচি অশেষ কষ্ট আৰু আঘাতৰ পাছত ৰাকেশে কৃত্ৰিম ভৰিৰে ধুনীয়াকৈ চাইকেলখন চলাব পৰা হ'লগৈ। তেনে সময়তে তেওঁ ঘৰ এৰি গুছি গ'ল চাইক্লিং ক্ষেত্ৰখনৰ সন্ধানত।
 
#২০১৫ চনত আদিত্য মেহতা ফাউণ্ডেশ্যনৰ উদ্যোগত পুনেৰ পৰা মুম্বাইলৈ ১৮০ কিলোমিটাৰ দূৰত্ব ২৪ ঘন্টাত আনুষ্ঠানিকভাৱে অতিক্ৰম কৰে। 
#২০১৫ চনতে  আদিত্য মেহতা ফাউণ্ডেশ্যন , বিএছএফ আৰু এনটিআৰে অনুষ্ঠিত কৰা ৰেলীত বাংগালুৰুৰ পৰা হায়দৰাবাদলৈ ৩০ ঘণ্টাত ৬৩০ কিলোমিটাৰ চাইকেলেৰে অতিক্ৰম কৰি সুনাম অৰ্জন কৰে। এই সুদীৰ্ঘ ৰেলীটো ৰাকেশ বণিকে বিশ্বৰ পেৰা-চাইক্লিষ্ট সকলৰ নামত উৎসৰ্গা কৰিছিল। 
#উক্ত  কাৰ্যক্ৰমৰ পিছতেই বলিউডৰ তাৰকাসকলৰ লগত হাইদৰাবাদৰ পৰা ভিগনানলৈ ৭৫ কিলোমিটাৰ অতিক্ৰম কৰে। 
#পুনৰ কলিয়াবৰৰ পৰা শ্বিলঙলৈ ২৭০ কিলোমিটাৰ, কলিয়াবৰৰ পৰা লখিমপুৰলৈ ৫২০ কিলোমিটাৰ আৰু নুমলীগড়ত এক মাৰাথনত অংশগ্ৰহণ কৰাৰ লগতে বহুতো সৰু সুৰা ৰেলীত যোগদান কৰে। 
#মানালীৰ পৰা খাৰডুংগলালৈ ৫২০ কিলোমিটাৰৰ এক ব্যতিক্ৰমী ৰেলীত ৰাকেশে যোগদান কৰে। এই পথছোৱা হৈছে বিশ্বৰ আটাইতকৈ উচ্চতম পথ, য'ত বছৰৰ সকলো সময়তে উত্তাপ শূন্য ডিগ্ৰী চেলছিয়াছতকৈও নিম্ন । এই আৰোহণ জয় কৰি তেওঁ খাৰডুংগলাৰ সেই পথৰ শেষ পাহাৰৰ শৃংগত অসমীয়া গামোচা এখন উৰুৱাই থৈ আহে । এই উচ্চতম পথ আৰোহণ কৰা উত্তৰ-পূৱৰ তেৱেঁই প্ৰথম চাইকেল আৰোহী ।
শেহতীয়াকৈ তেওঁ অসম চৰকাৰৰ আত্মনিৰ্ভৰ অসম আঁচনিৰ অধীনত গ্ৰামোন্নয়ন আঁচনিৰ অন্তৰ্গত চাইকেল যাত্ৰাৰে সজাগতা সৃষ্টি কৰে।

## স্বীকৃতি
#২০১৭ চনত অসম ক্ৰীড়া বঁটা লাভ।
#২০১৯-২০ চনৰ ৰাষ্ট্ৰীয় ক্ৰীড়াত সোণ আৰু ৰূপৰ পদক লাভ।
#২৬ ডিচেম্বৰ,২০২০ চনত আৰোহন ফাউণ্ডেচনৰ তৰফৰপৰা আৰোহণ অসম গৌৰৱ বঁটা প্ৰদান।
#২০১৯ চনত অসম চৰকাৰৰ দ্বাৰা আয়োজিত পেৰা অলিম্পিকৰ দিব্যাংগ মেলাত যোগদান আৰু পদক লাভ।

## তথ্য সংগ্ৰহ

## বাহ্যিক সংযোগ
(Rakesh para-cyclist - A boy gets back on his feet after leg amputation, Dorbar with Pranay Bordoloi) প্ৰণয় বৰদলৈৰ সৈতে সাক্ষাৎকাৰ 

শ্ৰেণী:অসমৰ ব্যক্তি
শ্ৰেণী:অসমীয়া ক্ৰীড়াবিদ
ৰশ্মি নাৰ্জাৰী

**ৰশ্মি নাৰ্জাৰী** () অসমৰ এগৰাকী সাহিত্যিক তথা অনুবাদক। ইংৰাজী ভাষাত ৰচিত শিশু সাহিত্যৰ গ্ৰন্থ 'হিচ স্বেয়াৰ অফ স্কাই'ৰ বাবে তেওঁ পৰিচিত। এই গ্ৰন্থখনৰ বাবে তেওঁ ২০১৬ চনৰ ইংৰাজী ভাষাৰ সাহিত্য অকাডেমি শিশু সাহিত্য বঁটা লাভ কৰে।

## জীৱন
ৰশ্মি নাৰ্জাৰীয়ে শৈশৱৰ কিছুকাল অতিবাহিত কৰিছিল শ্বিলঙৰ কেন্স টেৰেচ অঞ্চলত। চাৰি বছৰ বয়সতে তেওঁ তেওঁৰ প্ৰথম কবিতা লিখিছিল। তেওঁ শ্বিলঙৰে পাইন মাউণ্ট বিদ্যালয়ত শিক্ষা গ্ৰহণ কৰিছিল। পাছলৈ তেওঁ অৰ্থনীতি আৰু মানৱ সম্পদ ব্যৱস্থাপনা বিষয়ত উচ্চশিক্ষা অৰ্জন কৰে। নাৰ্জাৰীয়ে এজন স্বতন্ত্ৰ সম্পাদকৰূপে ইউনিছেফ, অসম চৰকাৰৰ লগতে ব্যক্তিগত প্ৰতিষ্ঠানৰ সৈতে বিভিন্ন প্ৰকল্পত কাম কৰিছে।

নাৰ্জাৰীৰ বিবাহ হয় কোকৰাঝাৰ জিলাৰ গোসাঁইগাঁওৰ হেমন্ত নাৰ্জাৰীৰ সৈতে। হেমন্ত নাৰ্জাৰী পেচাত এগৰাকী ভাৰতীয় প্ৰশাসনিক সেৱাৰ বিষয়া। বৰ্তমান তেওঁলোক গুৱাহাটীৰ নিবাসী। তেওঁলোকৰ দুটি সন্তান, সন্ধ্যা আৰু জয়ৰাজ, আছে।

## সাহিত্যকৰ্ম
ৰশ্মি নাৰ্জাৰীয়ে ইংৰাজী ভাষাত মৌলিক লেখাৰ লগতে অসমীয়া ভাষাৰ পৰা ইংৰাজীলৈ অনুবাদো কৰিছে। তেওঁৰ প্ৰথম প্ৰকাশিত গ্ৰন্থ হৈছে 'ৱিংচ্' (২০০৫)। ২০১২ চনত প্ৰকাশ পায় তেওঁৰ শিশু সাহিত্যৰ গ্ৰন্থ 'হিচ স্বেয়াৰ অফ স্কাই'। ২০১৬ চনত নাৰ্জাৰীৰ আন এখন চুটিগল্পৰ সংকলন 'মোজাইক' প্ৰকাশ পায়। ইয়াৰোপৰি তেওঁৰ লেখা দ্যা ছেণ্টিনেল, দ্যা আছাম ট্ৰিবিউন আৰু আন কাকত-আলোচনীত প্ৰকাশ পাইছে।

'হিচ স্বেয়াৰ অফ স্কাই' গ্ৰন্থখন হৈছে কেইবাটাও শিশু উপযোগী পৰস্পৰ সংযোজিত চুটিগল্পৰ সংগ্ৰহ। গ্ৰন্থখনৰ পটভূমি কোকৰাঝাৰ জিলাৰ এখনৰ গাঁৱৰ ১০ বছৰীয়া এটি শিশু, যাৰ নাম বাৰচাও। লেখিকাই উল্লেখ কৰিছে যে এই গ্ৰন্থখনৰ প্ৰেৰণা লাভ কৰিছে তেওঁৰ স্বামী হেমন্ত নাৰ্জাৰী শৈশৱৰ পৰা। এখন বড়ো গাঁৱৰ পটভূমিৰ অকৃত্ৰিমতা বজাই ৰাখিবলৈ লেখিকাই বড়ো ভাষাৰ শব্দও গ্ৰন্থখনত ব্যৱহাৰ কৰিছে। এই গ্ৰন্থখনৰ বাবে তেওঁ ২০১৬ চনৰ ইংৰাজী ভাষাৰ সাহিত্য অকাডেমি শিশু সাহিত্য বঁটা লাভ কৰে।

তেওঁৰ উল্লেখযোগ্য অনুবাদ কৰ্মৰ ভিতৰত আছে ভবেন্দ্ৰ নাথ শইকীয়াৰ 'শৃংখল'কে ধৰি আন কেইবাটাও চুটিগল্পক 'দ্য চেইন এণ্ড আদাৰ ষ্টৰিচ্‌' (২০১২) নামেৰে কৰা ইংৰাজী অনুবাদ আৰু 'শান্ত-শিষ্ট হৃষ্ট-পুষ্ট মহাদুষ্ট'ৰ 'কাম এণ্ড কুৱাইট, ফেট এণ্ড ৰ’বাষ্ট, ভেৰি মিচচিভিয়াচ্‌' (২০১২) নামৰ ইংৰাজী অনুবাদ।

## গ্ৰন্থপঞ্জী
* *ৱিংচ্* (**', ২০০৫)
* ''হিচ স্বেয়াৰ অফ স্কাই'' (**', ২০১২)
* *মোজাইক* (**', ২০১৬)

===অনূদিত গ্ৰন্থ===
* ''দ্য চেইন এণ্ড আদাৰ ষ্টৰিচ্‌'' (**', ২০১২, মূল: ভবেন্দ্ৰ নাথ শইকীয়াৰ 'শৃংখল' আৰু অন্য গল্প)
* *কাম এণ্ড কুৱাইট, ফেট এণ্ড ৰ’বাষ্ট, ভেৰি মিচচিভিয়াচ্‌* (**, ২০১২, মূল: ভবেন্দ্ৰ নাথ শইকীয়াৰ 'শান্ত-শিষ্ট হৃষ্ট-পুষ্ট মহাদুষ্ট')

## তথ্য সংগ্ৰহ

## বাহ্যিক সংযোগ
* 

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া শিশু সাহিত্যিক‎
শ্ৰেণী:বড়ো জনগোষ্ঠীৰ ব্যক্তি
শ্ৰেণী:ইংৰাজী ভাষাৰ সাহিত্য অকাডেমি বঁটা বিজয়ী‎
ঠেঙ্গাল সাংস্কৃতিক কেন্দ্ৰ আৰু সংগ্ৰহালয়

**ঠেঙ্গাল সাংস্কৃতিক কেন্দ্ৰ আৰু সংগ্ৰহালয়** (ইংৰাজী: Thengal Cultural Centre & Museum) যোৰহাট জিলাৰ তিতাবৰত অৱস্থিত এক সাংস্কৃতিক ভৱন। এইটো পৰ্যটকসকলৰ বাবে এক আকৰ্ষণৰ কেন্দ্ৰবিন্দু। 

## উদ্বোধন
ঠেঙাল কছাৰী স্বায়ত্তশাসিত পৰিষদৰ দ্বাৰা নিৰ্মিত সংগ্ৰহালয়টো ১১ ডিচেম্বৰ, ২০২০ চনত অসমৰ মুখ্যমন্ত্ৰী সৰ্বানন্দ সোণোৱালে উদ্বোধন কৰে। লগতে গিৰিধৰ ঠেঙাল সোঁৱৰণী প্ৰেক্ষাগৃহ উন্মোচন কৰা হয়।

## চমু পৰিচয়
এই সংগ্ৰহালয়ত ঠেঙাল কছাৰীসকলৰ লগতে অসমৰ অন্যান্য জনগোষ্ঠী সকলৰ সাংস্কৃতিক সম্ভাৰ, পৰম্পৰাগত সাজ-পোছাক, দৈনন্দিন ব্যৱহৃত সামগ্ৰী, মাছ-মৰা সঁজুলি, কৃষিক্ষেত্ৰত ব্যৱহাৰ কৰা সঁজুলি, ঠেঙাল কছাৰীসকলৰ বিহু আৰু আন সাংস্কৃতিক অনুষ্ঠানত ব্যৱহৃত সঁজুলি আদি প্ৰদৰ্শনৰ বাবে ৰখা হৈছে। সংগ্ৰহালয়ৰ লগতে নিৰ্মিত গিৰিধৰ ঠেঙাল সোঁৱৰণী প্ৰেক্ষাগৃহটো এশ পঁচাশীখন চকীযুক্ত আৰু শীত-তাপ নিয়ন্ত্ৰিত। গিৰিধৰ ঠেঙাল আছিল তিতাবৰৰ প্ৰাক্তন বিধায়ক। ইয়াত শিশুসকলৰ মনোৰঞ্জনৰ বাবেও বিভিন্ন ক্ৰীড়াৰ সাধন ৰখা হৈছে। ইয়াত এটা চেভেন ডি চিনেমা হলও নিৰ্মাণ কৰা হৈছে। ঘাইকৈ ঠেঙাল কছাৰীসকল গাঁও পাতি কেনেকৈ বাস কৰে সেয়া দৃশ্যমান ৰূপত উত্তৰ-পুৰুষৰ বাবে সাঁচি ৰখাৰ উদ্দেশ্যেৰে এই সংগ্ৰহালয়টো নিৰ্মাণ কৰা হৈছে।

## তথ্য সংগ্ৰহ

## বাহ্যিক সংযোগ

শ্ৰেণী:অসমৰ পৰ্যটনস্থলী
মানসী

**মানসী** () ১৯৮১ চনত মুক্তি পোৱা গৌৰাঙ্গ ফিল্মচৰ বেনাৰত নিৰ্মিত, বলাই সেন পৰিচালিত এখন ৰঙীন পাৰিবাৰিক চলচ্চিত্ৰ। ছবিৰ মূল ভূমিকাত অভিনয় কৰিছে বিজু ফুকন আৰু বিদ্যা ৰাৱে। প্ৰখ্যাত বঙালী সাহিত্যিক আশাপূৰ্ণা দেৱীৰ কাহিনীৰ আধাৰত ছবিখন নিৰ্মাণ কৰা হৈছিল। *অগ্নিপৰীক্ষা* নামেৰে ইয়াৰ এটা ওড়িয়া সংস্কৰণো নিৰ্মাণ কৰা হৈছিল। মানসীৰ দৃশ্যগ্ৰহণ কলকাতাৰ টেকনিচিয়ান ষ্টুডিঅ’ত হৈছিল। কলকাতাৰ ষ্টুডিঅ’ত দৃশ্যগ্ৰহণ হোৱা এইখনে শেষ ছবি। কলকাতাত দৃশ্যগ্ৰহণ হোৱা প্ৰথম ছবি আছিল জ্যোতিপ্ৰসাদৰ ইন্দ্ৰমালতী।

ছবিৰ পৰিচালক বলাই বঙালী ছবিৰ এগৰাকী অভিনেতা আৰু সহকাৰী, সহযোগী বা মুখ্য সহকাৰী পৰিচালক আছিল। তেওঁ শ্ৰেষ্ঠ ছবিৰ ৰাষ্ট্ৰীয় বঁটাপ্ৰাপ্ত *কাবুলিৱালা* (১৯৫৭) তথা শ্ৰেষ্ঠ পৰিচালকৰ ৰাষ্ট্ৰীয় বঁটাপ্ৰাপ্ত *এক ডক্তৰ কী মৌত*ৰ (১৯৯০) সহযোগী পৰিচালক আছিল। পৰিচালনা সহকাৰী হিচাপে তেওঁ জড়িত থকা কেইখনমান ছবি হ’ল- *সবুজ দ্বীপেৰ ৰাজা* (১৯৭৯), *এক যে ছিলো দেশ* (১৯৭৭), *সাগিনা* (১৯৭৪), *আপোনজন* (১৯৬৮), *হাটে-বাজাৰে* (১৯৬৭), *ঝিন্দেৰ বন্দী* (১৯৬১), *ক্ষুধিতা পাষাণ* (১৯৬০) আদি।

## কাহিনীৰ সাৰাংশ
জমিদাৰ দেৱনাৰায়ণ বৰুৱাৰ বিশাল সম্পত্তি ভোগ কৰিবলৈ সংসাৰত থাকি গ’ল একেটি মাথো নাতি, নাম বুলু। তেওঁৰ অন্তৰঙ্গ বন্ধু লক্ষীনাৰায়ণ জীয়াই থাকোঁতে তেওঁলোকৰ পুত্ৰ আৰু জীয়ৰীৰ মাজত বৈবাহিক সম্পৰ্ক কৰাৰ সংকল্প লৈছিল। সেই সংকল্প পূৰণ নহ’ল যদিও তাহানিৰ কথা মনত ৰাখিয়ে দেৱনাৰায়ণে তেওঁৰ নাতিয়েকৰ বাবে লক্ষীনাৰায়ণৰ পত্নী হেমপ্ৰভা চৌধুৰানীক তেওঁৰ নাতিনিয়েক মানসীক বিচাৰিলে। এক দোধোৰমোধোৰ পৰিস্থিতিত চৌধুৰানীয়ে সেই প্ৰস্তাৱত মান্তি হ’ল। বৈদিক মন্ত্ৰোচ্চাৰণেৰে দুই নাবালক-নাবলিকাৰ বিবাহ সম্পন্ন হ’ল। কিন্তু বিয়াৰ হাঁহি-তামাচাৰ মাজতে জমিদাৰ দেৱনাৰায়ণে শেষ নিশ্বাস ত্যাগ কৰিলে। 

কিন্তু এই বিয়াক মানসীৰ মাক চিত্ৰাই মানি লব নোৱাৰিলে। খং আৰু বেজাৰত বলিয়াপ্ৰায় হৈ মাকে তাইৰ শিৰৰ সেন্দূৰ মচি দিয়াৰ প্ৰয়াস কৰিলে। দিন বাগৰাৰ লগেলগে চিত্ৰাই জীয়েকক উচ্চশিক্ষা দিয়ালে, আধুনিক সমাজৰ লগত খাপ খুওৱাবলৈ সকলো প্ৰচেষ্টা চলালে তথা জীয়েকৰ বাবে যোগ্য দৰা বিচাৰি চলাথ কৰিলে। ইফালে সম্পূৰ্ণ অকলশৰীয়া হৈ পৰা বুলুৱেও যেন জনসমুদ্ৰৰ কৰবাত হেৰাই থাকিল।

কিন্তু মানসীৰ বাবে জানো শৈশৱৰ সেই বৈবাহিক বান্ধোকক নস্যাৎ কৰি দিয়া ইমান সহজ।
## অভিনয় শিল্পী

* বিজু ফুকন
*বিদ্যা ৰাও
*গিৰিশ চৌধুৰী
*অমলা কটকী
*বন্দনা শৰ্মা
*গিৰিজা দাস
*ৰশ্মিৰেখা শৰ্মা
*ৰেজিনা বেগম
*অনুৰাধা দাস
*ৰবীন ডেকা
*বিৰিঞ্চি ভট্টাচাৰ্য
*কিশোৰ ভট্টাচাৰ্য
*গৌতম চৌধুৰী
*নিত্যা দত্ত
*মাখন দেৱান
*উমেশ দত্ত
*পৰাগ পাত্ৰ

## কলা-কুশলী
*শব্দগ্ৰহণ- বলোৰাম বাৰুই, অনিল তালুকদাৰ
*কলা নিৰ্দেশনা- সুনীতি মিত্ৰ
## সঙ্গীত
সঙ্গীত ৰমেন বৰুৱাৰ। গীতৰ কথাংশ লিখিছে কেশৱ মহন্তই। কণ্ঠ দিছে দ্বীপেন বৰুৱা, ৰমেন বৰুৱা আৰু নমিতা ভট্টাচাৰ্যই।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
শ্ৰেণী:১৯৮১ বৰ্ষৰ চলচ্চিত্ৰ
হৰনাম কৌৰ

**হৰনাম কৌৰ** (জন্ম: ২৯ নৱেম্বৰ ১৯৯০)হৈছে এগৰাকী চছিয়েল মিডিয়া তাৰকা, পাৰ্টম প্ৰশিক্ষক, জীৱনবোধ সম্বন্ধীয় প্ৰশিক্ষক আৰু প্ৰেৰণা মূলক কথাৰ বক্তা। তেওঁ বৰ্তমান ভাৰতত বাস কৰে। 

## জীৱনৰ আদিছোৱা
১৯৯০ চনৰ ২৯ নৱেম্বৰত ইংলেণ্ডৰ শ্লাওত এটি পাৰম্পৰিক পঞ্জাবী পৰিয়ালত কৌৰৰ জন্ম হৈছিল। ১২ বছৰ বয়সত, কৌৰৰ দেহত পলিচিষ্টিক অ'ভেৰী চিণ্ড্ৰম (পিচিঅ'এছ) ধৰা পৰিছিল, যি মহিলাৰ দেহত উন্নত এণ্ড্ৰোজেন (পুৰুষ হৰমোন)ৰ উপস্থিতিৰ বাবে হয়। পিচিঅ'এছ-ৰ এটা লক্ষণ হৈছে হিৰচ্যুটিজম, বা অত্যধিক পৰিমাণে মুখমণ্ডল আৰু শাৰীৰিক চুলি বৃদ্ধিৰ ক্ষমতা। ইয়াৰ ফলত তেওঁৰ মুখমণ্ডলত ঘনকৈ দাঢ়ি গজিবলৈ আৰম্ভ হয়। আনহাতে এই কথাত আনৰ দ্বাৰা নিৰন্তৰ উৎপীড়নৰ বলি হোৱা কৌৰে আৰম্ভণিতে তেওঁৰ মুখৰ দাঢ়িবোৰ আঁতৰাবলৈ চেষ্টা কৰিছিল, কিন্তু পিছত তেওঁ তেওঁৰ এই প্ৰকৃতি প্ৰদত্ত বিশেষ বৈশিষ্ট্যক সহজ ভাৱে গ্ৰহণ কৰিবলৈ আৰম্ভ কৰে। ৰক এন ৰোল ব'ৰৰ সৈতে হোৱা এক সাক্ষাৎকাৰত, কৌৰে তেওঁৰ দাঢ়ি ৰাখিবলৈ লোৱা সিদ্ধান্তক প্ৰতিফলিত কৰি কয়: "মই মোৰ দাঢ়ি ৰাখিবলৈ সিদ্ধান্ত লওঁ আৰু এগৰাকী মহিলা দেখাত কেনে হোৱা প্ৰয়োজন এই সম্পৰ্কে থকা সামাজিক দৃষ্টিভঙ্গীক প্ৰত্যাহ্বান জনাবলৈ সাজু হওঁ। আজি মই আত্ম-ক্ষতিৰ পক্ষত নাই, আৰু এগৰাকী দাঢ়ি থকা মহিলা হিচাপে জীৱন অতিবাহিত কৰি সুখী অনুভৱ কৰিছো। মই উপলব্ধি কৰিছোঁ যে, এই শৰীৰটো কেৱল মোৰ, মই ইয়াক আহৰণ কৰিছোঁ, মই জীৱন অতিবাহিত কৰিবলৈ আন এটা শৰীৰ পোৱাতো কেতিয়াও সম্ভৱ নহয়, গতিকে মই চৰ্তহীন ভাৱে এই শৰীৰটোক ভাল পাম।" 

## পেচা
২০১৪ চনত ৰাজহুৱা সাক্ষাৎকাৰৰ জড়িয়তে চছিয়েল মিডিয়াৰ মাধ্যমেৰে জনপ্ৰিয় হৈ পৰাৰ আগতে কৌৰে খালচা প্ৰাথমিক বিদ্যালয়ত শিক্ষাদানৰ সহায়ক হিচাপে কাম কৰিছিল। জনপ্ৰিয়তা লাভ কৰাৰ পিছত, কৌৰ এগৰাকী ৰাজহুৱা ব্যক্তিত্ব, স্বাধীন মডেল তথা জীৱন বোধ সম্পৰ্কীয় বক্তা হিচাপে পৰিচিত হৈ পৰে। 
২০১৬ চনৰ জুলাইত, সংগীত শিল্পী আইচা মিৰ্জাৰ "ফাক মি অৰ ডি-ষ্ট্ৰই মি" শীৰ্ষক গীতটোৰ সংগীত ভিডিঅ'ত কৌৰক চিত্ৰিত কৰা হয়। ইয়াৰোপৰি কৌৰে বিভিন্ন বিজ্ঞাপন যেনেঃ ডাঢ়িত লগোৱা তেল ইত্যাদি সামগ্ৰীৰ বিজ্ঞাপন মডেল হিচাপেও কাম কৰিছে।

২০১৬ চনৰ ছেপ্টেম্বৰত, সম্পূৰ্ণ দাঢ়ি থকা বিশ্বৰ কনিষ্ঠতম মহিলা হিচাপে কৌৰক গিনিছ ৱৰ্ল্ড ৰেকৰ্ডছত অন্তৰ্ভুক্ত কৰা হৈছিল। তেওঁৰ ৰেকৰ্ড উদ্ধৃতিত আছিল: "এতিয়াৰ স্থানত ছয় ইঞ্চি লৈকে দীঘল দাঢ়িৰ সৈতে, তেওঁ তেওঁৰ দেহক সাধাৰণ ভাৱে গ্ৰহণ কৰি ২৪ বছৰ ২৮২ দিন বয়সত এই ৰেকৰ্ড প্ৰাপ্ত কৰিছে।" 

## তথ্যসূত্ৰ

শ্ৰেণী:যুক্তৰাজ্যৰ ব্যক্তি
শ্ৰেণী:জীৱিত ব্যক্তি
শ্ৰেণী:এলজিবিটি
শ্ৰেণী:দাড়ি থকা নাৰী
আৰ্য ৰাজেন্দ্ৰন

**আৰ্য ৰাজেন্দ্ৰন** (, জন্ম: ১২ জানুৱাৰী ১৯৯৯) এগৰাকী ভাৰতীয় ৰাজনীতিবিদ আৰু বৰ্তমান কেৰালাৰ ৰাজধানী তথা বৃহত্তম নগৰ থিৰুৱন্তপুৰম পৌৰনিগমৰ মেয়ৰ। তেওঁ ২০২০ চনৰ কেৰালাৰ স্থানীয় প্ৰশাসনিক নিৰ্বাচনত মুদাভানমুকাল ৱাৰ্ডৰ পৰা থিৰুৱন্তপুৰম পৌৰনিগমলৈ নিৰ্বাচিত হৈছিল। ২১ বছৰ বয়সতে ৱাৰ্ডৰ সদস্য হিচাপে নিৰ্বাচিত হোৱাৰ পিছত তেওঁ থিৰুৱন্তপুৰমৰ মেয়ৰ পদত অধিষ্ঠিত হয়। তেওঁ ভাৰতৰ কনিষ্ঠতম মেয়ৰ।  তেওঁ ভাৰতীয় কমিউনিষ্ট পাৰ্টি (মাৰ্ক্সবাদী)ৰ সদস্য। 

## প্ৰাৰম্ভিক জীৱন
১৯৯৯ চনৰ ১২ জানুৱাৰী তাৰিখে আৰ্য ৰাজেন্দ্ৰনৰ জন্ম হৈছিল। তেওঁৰ পিতৃ ৰাজেন্দ্ৰন এগৰাকী ইলেক্ট্ৰিচিয়ান আৰু মাতৃ শ্ৰীলতা এগৰাকী ভাৰতীয় জীৱন বীমাৰ এজেণ্ট। তেওঁ ত্ৰিৱান্দ্ৰমৰ কাৰ্মেল বালিকা উচ্চতৰ মাধ্যমিক বিদ্যালয়ৰ পৰা স্কুলীয়া শিক্ষা গ্ৰহণ কৰিছিল। তেওঁ বৰ্তমান থিৰুৱন্তপুৰমৰ কেৰালা বিশ্ববিদ্যালয়ৰ অন্তৰ্ভুক্ত অল চেইণ্ট কলেজত গণিতৰ স্নাতক দ্বিতীয় বৰ্ষৰ শিক্ষাৰ্থী। 

## ৰাজনীতি
আৰ্য ৰাজেন্দ্ৰন বিশ্বৰ সৰ্ববৃহৎ শিশু সংগঠন 'বালসংগম'ৰ ৰাজ্যিক অধ্যক্ষ। ইয়াৰ লগতে তেওঁ ভাৰতীয় ছাত্ৰ ফেডাৰেচনৰ ৰাজ্যিক কমিটিৰ সদস্য।ইয়াৰ লগতে তেওঁ চালাৰ পৰা ভাৰতীয় কমিউনিষ্ট পাৰ্টি (মাৰ্ক্সবাদী)ৰ আঞ্চলিক কমিটিৰ সদস্য।

২০২০ চনৰ কেৰালাৰ স্থানীয় প্ৰশাসনিক নিৰ্বাচনত থিৰুৱন্তপুৰম পৌৰনিগমৰ মুদাভানমুকাল ৱাৰ্ডৰ পৰা জিলাৰ কনিষ্ঠতম প্ৰাৰ্থী হিচাপে তেওঁ ভাৰতীয় কমিউনিষ্ট পাৰ্টি (মাৰ্ক্সবাদী)ৰ প্ৰাৰ্থী আছিল। এই নিৰ্বাচনত তেওঁ ইউডিএফ পাৰ্টিৰ শ্ৰীকলাক ২৮৭২ ভোটৰ ব্যৱধানত পৰাস্ত কৰে।

নিৰ্বাচনৰ পিছত পৌৰনিগমৰ সদস্য সকলে তেওঁক থিৰুৱন্তপুৰম পৌৰনিগমৰ মেয়ৰ নিৰ্বাচিত কৰে। ইয়াৰ লগে লগে তেওঁ ভাৰতৰ কনিষ্ঠতম মেয়ৰ হিচাপে পৰিগণিত হয়। তেওঁ ২৩ বছৰ বয়সত কোল্লামৰ মেয়ৰ পদ লাভ কৰা সবিথা বেগমৰ অভিলেখ ভংগ কৰে। 

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
মনোজ গগৈ

**মনোজ গগৈ** (, জন্ম: ৪ জানুৱাৰী ১৯৭৫) এগৰাকী ভাৰতীয় বন্যপ্ৰাণী সংৰক্ষণবিদ আৰু বন্যপ্ৰাণী পুনৰসংস্থাপনবিদ। তেওঁ বৰ্তমানলৈকে কাজিৰঙা ৰাষ্ট্ৰীয় উদ্যানৰ প্ৰায় ৫০০০তকৈ অধিক প্ৰাণী উদ্ধাৰ আৰু পুনৰসংস্থাপন কৰিছে। অসমৰ বাৰ্ষিক বানপানীৰ কৱলত পৰা বনৰীয়া প্ৰাণী ৰক্ষা কৰাৰ বাবে তেওঁ বহুলভাৱে জনাযায়।

## প্ৰাৰম্ভিক জীৱন আৰু শিক্ষা
১৯৭৫ চনৰ ৪ জানুৱাৰী তাৰিখে গোলাঘাট জিলাৰ কাজিৰঙাৰ বচাগাঁৱত মনোজ গগৈৰ জন্ম হৈছিল। তেওঁৰ পিতৃ জোনাৰাম গগৈ আৰু মাতৃ ৰূপা গগৈ। তেওঁ ১৯৯২ চনত কাজিৰঙা ৰাষ্ট্ৰীয় উদ্যান উচ্চ মাধ্যমিক বিদ্যালয়ৰ পৰা হাইস্কুল শিক্ষান্ত পৰীক্ষাত উত্তীৰ্ণ হৈছিল। তেওঁৰ অনুৰাগ অনুসৰণ কৰিবলৈ তেওঁ উচ্চতৰ মাধ্যমিক বিদ্যালয়ৰ পৰা শিক্ষা আধৰুৱা এৰিছিল। প্ৰাৰম্ভিক দিনত তেওঁ কাজিৰঙা ৰাষ্ট্ৰীয় উদ্যানৰ ভিতৰত পৰ্যটকসকলক জিপচী চালক তথা পৰ্যটক সকলৰ গাইড হিচাপে কাম কৰিছিল।

## বন্যপ্ৰাণী সংৰক্ষণৰ কাম
মনোজ গগৈ এগৰাকী পক্ষী নিৰীক্ষক তথা এগৰাকী প্ৰাকৃতিবিদ। তেওঁ বিভিন্ন পক্ষী, গঁড়, বাঘ, সাপ আনকি বিষাক্ত ৰং-পতংগৰ সৈতে ভৰা প্ৰকৃতিৰ কোলাত ডাঙৰ-দীঘল হৈছিল। ২০১৩ চনলৈকে পৰ্যটকৰ জিপচী গাড়ী চালক আৰু পৰ্যটক গাইড হিচাপে কাম কৰিছিল। তাৰপিছত তেওঁ কৰবেট ফাউণ্ডেচনৰ পৰিচালক কেদাৰ গৰেৰ সৈতে সাক্ষাৎ লাভ কৰে আৰু ইয়াৰ পিছত তেওঁ প্ৰকৃতিবিদ হিচাপে কাম কৰিবলৈ অগ্ৰসৰ হয়। অসমৰ বছৰেকীয়া বানপানীৰ সময়ত কাজিৰঙা ৰাষ্ট্ৰীয় উদ্যান পানীৰে উপচি পৰে। বানপানীৰ সময়ত ইয়াৰ বন্যপ্ৰাণীৰ প্ৰচুৰ দুৰ্দশা হয়। তেওঁ এই প্ৰাণী সমূহৰ উদ্ধাৰ আৰু পুনৰসংস্থাপনৰ হকে কাম কৰি আহিছে। বৰ্তমানলৈকে তেওঁ ৫০০০তকৈ অধিক পশু-পক্ষী উদ্ধাৰ কৰিছে।

## বঁটা আৰু সন্মান
তেওঁৰ সমাজ সেৱাৰ পৰিৱেশ শিতানত 'ইণ্ডিয়া ষ্টাৰ পেছন এৱাৰ্ড ২০১৯' লাভ কৰিছে। তেওঁ এনিমেল প্লেনেট আৰু ডিস্ক'ভাৰী চেনেলত সম্প্ৰচাৰিত বন্যপ্ৰাণী চলচ্চিত্ৰ নিৰ্মাতা বিজয় বেদিৰ দ্বাৰা চিত্ৰিত টেলিভিছন তথ্যচিত্ৰৰ অংশ আছিল। কৰবেট ফাউণ্ডেচনে তেওঁক ২০১৪ চনত 'বন্যপ্ৰাণী যোদ্ধা' শিৰোনাম প্ৰদান কৰিছিল। ধৃতিমান কাকতিয়ে প্ৰকৃতিৰ সৈতে “কথা পতা” মনোজ গগৈক লৈ চুটি ছবি “The Man who ‘Speaks‘ Nature” নিৰ্মাণ কৰিছিল। উক্ত ছবিখনে বহু ৰাষ্ট্ৰীয় তথা আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হোৱাৰ লগতে পুৰস্কাৰো লাভ কৰিছিল।

## ব্যক্তিগত জীৱন
২০০৫ চনত তেওঁ কাশ্মিৰী শইকীয়া গগৈৰ সৈতে বিবাহপাশত আৱদ্ধ হৈছিল।

## তথ্য উৎস

শ্ৰেণী:অসমৰ ব্যক্তি
শ্ৰেণী:অসমৰ অৰণ্যসেৱক
ৰয়ৰ সমীকৰণ

**ৰয়ৰ সমীকৰণ** ব্যষ্টিবাদী অৰ্থনীতিৰ এক অতিকৈ গুৰুত্বপূৰ্ণ সমীকৰণ। ফঁৰাচী অৰ্থনীতিবিদ ৰেণে ৰয়ৰ নামেৰে নামাংকিত এই সমীকৰণৰ ব্যৱহাৰ উপভোক্তা আচৰণ তত্ত্ব আৰু উৎপাদক আচৰণ তত্ত্বত বিশেষভাৱে কৰা হয়। এই প্ৰমেয়িকাত সাধাৰণ বা মাৰ্চেলিয়ান চাহিদা ফলনৰ সম্বন্ধ পৰোক্ষ উপযোগিতা ফলনৰ সৈতে স্থাপিত কৰা হয়। যদি পৰোক্ষ উপযোগিতা ফলনক আমি এনেদৰে প্ৰকাশিত কৰোঁ- v(p,w), তেন্তে পণ্য iৰ মাৰ্চেলিয়ান চাহিদা ফলন এনেধৰণৰ-

:x_{i}^{m}=-\frac{\frac{\partial v}{\partial p_{i}}}{\frac{\partial v}{\partial w}}

ইয়াত p প্ৰত্যেক পণ্যৰ মূল্যৰ সদিশ আৰু w আয়।

## প্ৰমাণ
ৰয়ৰ সমীকৰণত শ্বেফাৰ্ডৰ প্ৰমেয়িকাক নৱৰূপ দিয়া হয়, কোনো পৰোক্ষ উপযোগিতা ফলনৰ পৰা কোনো বিশেষ ব্যক্তিৰ পণ্য iৰ চাহিদা বিচাৰিবলৈ।

প্ৰথমে আমি আয় wৰ  স্থানত ব্যয়ৰ ফলন পৰোক্ষ উপযোগিতা ফলনৰ সূত্ৰ v (p, w)ত ব্যৱহাৰ কৰিম। এনে কৰি আমি পাওঁ

:v ( p, e(p, u)) = u 

এই সমীকৰণে কয় যে যি পৰোক্ষ উপযোগিতা ফলনক এনেদৰে বিচৰা যায় যে কোনো উপযোগিতা স্তৰ লাভ কৰিবলৈ নূন্যতম ব্যয় কৰিব লাগে, য'ত মূল্য সদিশ p দিয়া আছে, আমি পাম যে ই সেই মূল্য সদিশত উপযোগিতা গণনা কৰিলে যিমান উপযোগিতা পাম, তাৰ সমান।

উপযোগিতাৰ স্তৰ নসলোৱাকৈ, কোনো পণ্য iৰ মূল্য p_iৰে এই সমীকৰণৰ দুয়ো দিশ অৱকলন কৰি আমি পাওঁ-

:\frac{ \partial v [p, e(p,u)]}{\partial w} \frac{\partial e(p,u)}{\partial p_i} + \frac{\partial v [p, e(p,u)]}{\partial p_i} = 0.

এই সমীকৰণক পৃথকভাৱে সজাই আমি ইচ্ছিত ফল পাওঁ:

:-\frac{\frac{\partial v [p, e(p,u)]}{\partial p_i}}{\frac{\partial v [p, e(p,u)]}{\partial w}}=\frac{\partial e(p,u)}{\partial p_i}=h_i(p, u)=x_i(p, e(p,u))

য'ত শেষৰ পৰা দ্বিতীয় সমানতা শ্বেফাৰ্ডৰ প্ৰমেয়ৰ বাবে সত্য আৰু অন্তিম সমতা হিক্সিয়ান চাহিদা ফলনৰ এটি গুণ।

### আৱৰণ উপপাদ্য ব্যৱহাৰ কৰি সহজ প্ৰমাণ (২ পণ্যৰ ক্ষেত্ৰত)
যিহেতু ওপৰত সম্পূৰ্ণ প্ৰমাণ দিয়া হৈছেই, এই অংশত আমি আৱৰণ উপপাদ্য (Envelope Theorem) ব্যৱহাৰ কৰি, কেৱল ২ পণ্য থকা বজাৰৰ বাবে ৰয়ৰ সমীকৰণক প্ৰমাণ কৰিম। এনে কৰিলে গাণিতিক জটিলতা নোহোৱাকৈ ৰয়ৰ সমীকৰণ থুলমুলকৈ বুজিব পাৰি।

এই ক্ষেত্ৰত পৰোক্ষ উপযোগিতা ফলন v(p_{1},p_{2},w) তলত দিয়া লাগ্ৰাঞ্জিয়ানে সংজ্ঞায়িত কৰা বাধিত বৃহদায়ন সমস্যাৰ সমাধান-

:\mathcal{L}=u(x_{1},x_{2})+\lambda(w-p_{1}x_{1}-p_{2}x_{2}) 

আৱৰণ উপপাদ্য ব্যৱহাৰ কৰি, এই ফলন v(p_{1},p_{2},w)ৰ অৱকলসমূহ এনেধৰণৰ-

:\frac{\partial v}{\partial p_{1}}=-\lambda x_{1}^{m} 

:\frac{\partial v}{\partial w}=\lambda 

য'ত x_{1}^{m} বৃহদায়ন কৰা সংখ্যা (মাৰ্চেলিয়ান চাহিদা ফলন)। সেয়ে:

:-\frac{\frac{\partial v}{\partial p_{1}}}{\frac{\partial v}{\partial w}}=-\frac{-\lambda x_{1}^{m}}{\lambda}=x_{1}^{m} 

## প্ৰয়োগ
ৰয়ৰ সমীকৰন ব্যৱহাৰ কৰি কোনো উপভোক্তাৰ পৰোক্ষ উপযোগিতা ফলনৰ পৰা উপভোক্তাজনে বিভিন্ন পণ্যৰ বাবে ৰখা মাৰ্চেলিয়ান চাহিদা নিৰ্ণয় কৰিব পৰা যায়। এই পদ্ধতিয়ে স্লাট্‌স্কি সমীকৰণৰ ব্যুৎপত্তিতো বিশেষ সহায় কৰে।

## তথ্য সংগ্ৰহ

*

## লগতে চাওক
*ৱালৰাছৰ বিধান
*মাৰ্চেলিয়ান চাহিদা ফলন
*উপভোক্তা আচৰণ তত্ত্ব
*উৎপাদকৰ আচৰণৰ তত্ত্ব

শ্ৰেণী:অৰ্থনীতি
মিনিমেক্স উপপাদ্য

খেল সূত্ৰত **মিনিমেক্স উপপাদ্য** () এনে এক উপপাদ্য যিয়ে সেই চৰ্তসমূহ প্ৰদান কৰে, যি চৰ্ত পূৰ্ণ হ'লে মিন-মেক্স অসমতা এটি সমতাও হয়। এই ধাৰণাৰে, এনে প্ৰথম উপপাদ্য হ'ল জন ভন নিউমেনৰ ১৯২৮ চনৰ মিনিমেক্স উপপাদ্য, যাক খেল সূত্ৰৰ আৰম্ভণি বুলিও অনেকে গণ্য কৰে। ভন নিউমেন আৰু মৰ্গেনষ্টাৰ্ণৰ গ্ৰন্থ "*এ থিয়ৰি অৱ গেমছ এণ্ড ইকনমিক বিহেভিয়াৰ*" (খেল আৰু অৰ্থনৈতিক আচৰণৰ এটি তত্ত্ব)তেই খেল সূত্ৰৰ জন্ম বুলি অনেকে মত প্ৰকাশ কৰে। এই প্ৰথম উপপাদ্যৰ পাছত অনেক গৱেষকে এই উপপাদ্যৰ কেইবাটাও সাধাৰণ ৰূপ প্ৰস্তুত কৰি উলিয়াইছে।

## শূন্য যোগফলৰ খেল

মিনিমেক্স উপপাদ্য পোণপ্ৰথমে ১৯২৮ চনত জন ভন নিউমেনে প্ৰমাণ কৰিছিল আৰু ছপা কৰিছিল। তেওঁ কৈছিল "মই যিমান দূৰ চাওঁ, মিনিমেক্স উপপাদ্য অবিহনে.... খেল সূত্ৰৰ অস্তিত্ব অসম্বৱ.... এই উপপাদ্য প্ৰমাণ নোহোৱালৈকে মই ভাবিছিলোঁ ছপা কৰোৱাৰ যোগ্য একো নাই"।

আনুষ্ঠানিকভাৱে, ভন নিউমেনৰ মিনিমেক্স উপপাদ্যৰ মতে:

ধৰি লওক X \subset \mathbb{R}^n আৰু Y \subset \mathbb{R}^m কম্পেক্ট আৰু উত্তল সংহতি। যদি f: X \times Y \rightarrow \mathbb{R} এটি নিৰন্তৰ অৱতল-উত্তল ফলন, অৰ্থাৎ,

: f(\cdot,y):X\rightarrow\mathbb{R} ফলন স্থায়ী yৰ বাবে অৱতল, আৰু
: f(x,\cdot):Y\rightarrow\mathbb{R} ফলন স্থায়ী xৰ বাবে উত্তল,

তেন্তে আমি পাম,

: \max_{x\in X}\min_{y\in Y} f(x,y)=\min_{y\in Y}\max_{x\in X}f(x,y).

### উদাহৰণ
যদি খেলুৱৈৰ ওচৰত উপলব্ধ ৰণনীতিৰ সংখ্যা সসীম, অৰ্থাৎ উপযোগিতাৰ মৌলকক্ষ A সসীম, তেন্তে সেই যদি সেই মৌলকক্ষৰ বাবে f(x,y) = x A y^{T}, তেন্তে, আমি পাওঁ:

: \max_{x \in X}\min_{y \in Y} x A y^{T} =\min_{y \in Y}\max_{x \in X} x A y^{T} 

যিকোনো মৌলকক্ষ A ৰ বাবে।

## লগতে চাওক
* নাশ্ব সাম্যাৱস্থা
* উপভোক্তা আচৰণ তত্ত্ব
* উৎপাদকৰ আচৰণৰ তত্ত্ব
* মাধ্যিকা মতদাতা উপপাদ্য

## তথ্য সংগ্ৰহ

শ্ৰেণী:গণিত
শ্ৰেণী:অৰ্থনীতি
গুণসিন্ধু হাজৰিকা

**গুণসিন্ধু হাজৰিকা** () এগৰাকী অসমীয়া ছবিৰ পৰিচালক তথা সহকাৰী পৰিচালক। ১৯৩০ দশকৰ মধ্যভাগত নগাঁও জিলাৰ কামপুৰৰ তেতেলিসৰা গাঁৱত তেওঁৰ জন্ম হৈছিল। 
## কৰ্মজীৱন
১৯৬০ৰ দশকত মুম্বাইত ৰাজ কাপুৰৰ এখন ছবিৰ স্পটবয়ৰ কামেৰে তেওঁ চলচ্চিত্ৰ জগতত খোজ পেলাইছিল। তেওঁ সন্ধ্যাৰাগ (১৯৭৭), অনিৰ্বাণ (১৯৮১), মণিৰাম দেৱান (১৯৬৪), ললিতা, আদালত, মৰমী, তৰামাই, নয়নমণি আদি বহুটো ছবিৰ পৰিচালনা সহকাৰী আছিল। নয়নমণি ছবিৰ কাম কৰি থাকোঁতেই এক দুৰ্ঘটনাত পতিত হৈ তেওঁ চিৰদিনৰ বাবে দৃষ্টিশক্তি হেৰুৱায়। স্বাধীনভাবে পৰিচালনা কৰা তেওঁৰ একমাত্ৰ অসমীয়া ছবিখন হ’ল অবুজ বেদনা (১৯৯৩)। শিশুছবি অবুজ বেদনাক হিন্দীত ডাব কৰি দূৰদৰ্শনৰ ৰাষ্ট্ৰীয় কাৰ্যক্ৰমত দেখুৱাওৱা হৈছিল।অবুজ বেদনাৰউপৰিও আৰু এখন ছবি তেওঁ স্বাধীনভাবে পৰিচালনা কৰিছিল। সেইখন হ’ল ভোজপুৰী ভাষাৰ ছবি *গোৰী*। তেওঁ দুখন বলীউডী ছবি- *য়ে কানুন ৰং লায়েগী* আৰু *জব য়াদ কিসিকী আতি হ্যায়*ৰ পৰিচালনাৰ সৈতে জড়িত আছিল।

## ব্যক্তিগত জীৱন
অৰ্পনা মিশ্ৰ হাজৰিকাৰ পত্নী। তেওঁলোকৰ কোনো সতি-সন্ততি নাছিল। ২০০১ চনত কামৰূপ জিলাৰ উপায়ুক্তই আৰ্থিক দুৰ্যোগত ভুগা হাজৰিকাক উপায়ুক্ত কাৰ্যালয় চৌহদত এটা পিচিঅ’ স্থাপন কৰিবলৈ বিশেষ অনুমতি প্ৰদান কৰিছিল। এই ব্যৱয়াসৰ পৰা হোৱা আয় সামান্য আছিল যদিও কিবাবৈ চলি থাকিব পৰা হৈছিল।  ২০০৯ চনত অসমত এলানি ধাৰাবাহিক বোমা বিস্ফাৰণ সংঘটিত হৈছিল। বিস্ফোৰণৰ পিছত কৰ্তৃপক্ষই সুৰক্ষাজনিত কাৰণত পিচিঅ’টো উঠাই দিছিল। একমাত্ৰ অসম চৰকাৰৰ শিল্পী পেঞ্চনেৰে চলিবলগীয়া হোৱা হাজৰিকাই চৰম দাৰিদ্ৰৰ সন্মুখীন হৈছিল। 

২০২৩-ৰ ২৮ জানুৱাৰীত বাৰ্ধক্যজনীত কাৰণত গুৱাহাটীৰ হেঙেৰাবাৰীৰ বাসভৱনত তেওঁৰ মৃত্যু হয়৷

## সন্মান
কামপুৰৰ সামাজিক-সাংস্কৃতিক অনুষ্ঠান আৰোহনে কপিলী বঁটা-২০১৮ৰে তেওঁক সন্মানিত কৰে। 
## তথ্য উৎস

শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:সংক্ষিপ্ত জীৱনী
সুনীল কোঠাৰী

**সুনীল কোঠাৰী** (, ২০ ডিচেম্বৰ ১৯৩৩ – ২৭ ডিচেম্বৰ ২০২০) এগৰাকী ভাৰতীয় নৃত্য ইতিহাসবিদ, বিদ্বান আৰু সমালোচক। তেওঁ কলকাতাৰ ৰবীন্দ্ৰ ভাৰতী বিশ্ববিদ্যালয়ৰ উদয় শংকৰ আসনৰ অধ্যাপক আছিল।

## কৰ্মজীৱন
তেওঁ ১৯৬৪ চনত এম.এ. আৰু ১৯৭৭ চনত পি.এইচ.ডি. সম্পূৰ্ণ কৰে। পেছাদাৰীভাৱে, সুনীল কোঠাৰী এগৰাকী ৰাজকীয় সদনপ্ৰাপ্ত হিচাপবিদ বা চাৰ্টাৰ্ড একাউনটেণ্ট। তেওঁ 'দ্য টাইমছ অফ ইণ্ডিয়া' বাতৰি-কাকতৰ সৈতে তেওঁৰ কৰ্মজীৱন আৰম্ভ কৰিছিল। তেওঁ চিডিনহাম কলেজ অফ কমাৰ্চ এণ্ড ইকনমিক্সত শিক্ষকতা কৰিছিল। তাৰপিছত তেওঁ কলকাতাৰ ৰবীন্দ্ৰ ভাৰতী বিশ্ববিদ্যালয়ৰ উদয় শংকৰ আসনৰ অধ্যাপক আছিল। ইয়াৰ মাজে-সময়ে তেওঁ লিখা-মেলাও কৰিছিল। তেওঁ নতুন দিল্লীৰ এছিয়ান গেমছ ভিলেজত বাস কৰিছিল।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় নৃত্যশিল্পী
শ্ৰেণী:পদ্মশ্ৰী বঁটা বিজয়ী
শ্ৰেণী:সংগীত নাটক একাডেমী বঁটা বিজয়ী
সেন্দূৰ (চলচ্চিত্ৰ)

**সেন্দূৰ** () ১৯৮৪ চনত মুক্তি পোৱা প্ৰাগ ফিল্মচৰ বেনাৰত নিৰ্মিত, পুলক গগৈ পৰিচালিত এখন অসমীয়া ৰঙীন ড্ৰামা চলচ্চিত্ৰ। ছবিৰ মূল ভূমিকাত অভিনয় কৰিছে তপন দাস, ব্ৰজেন বৰা আৰু বিদ্যা ৰাৱে। ছবিখন চুপাৰ-ডুপাৰ হিট হৈছিল।

## কাহিনীৰ সাৰাংশ
অশেষ কষ্টেৰে নিজহাতে প্ৰতিষ্ঠা কৰা হাইস্কুলখনৰ হেডমাষ্টৰ বৰুৱা। ককায়েকৰ সপোন সাকাৰ কৰিবলৈ তেওঁৰ মেধাৱী ভায়েক ৰাজীৱেও অন্য কতো চাকৰি-বাকৰি নিবিচাৰি সেই স্কুলখনতে শিক্ষকতাৰ কামত সোমায়। স্কুলৰ মাটিটুকুৰা দান দিছিল জগত ঠিকাদাৰৰ ককায়েকে। কিন্তু মাটিখিনিত শেনচকু জগত ঠিকাদাৰৰ। মাটিখিনি হস্তগত কৰি তেওঁ তাত ধানকল আৰু সৰিয়হ পেৰা কল স্থাপন কৰিব বিচাৰে। জগত ঠিকাদাৰে এটা চৰ্ত দিয়ে যে যদি তেওঁৰ জীয়েক ঊষাক ৰাজীৱে বিয়া কৰাবলৈ সন্মত হব, তেন্তে মাটিটুকুৰা স্কুলক এৰি দিয়াত আপত্তি নাই। হেডমাষ্টৰ সেই চৰ্তত সন্মত নহয়।

ৰাজীৱে ভাল পায় মালাক। মালাৰ মাকে হেডমাষ্টৰৰ ঘৰত লাচনি-পাচনি কৰি কোনোমতে টুকটাককৈ চলি আছে। হেডমাষ্টৰৰ পত্নী অৰ্থাৎ ৰাজীৱৰ বৌয়েকৰ প্ৰথমে সেইখন ঘৰলৈ মালাক বোৱাৰী কৰি নিয়াত আপত্তি নাছিল যদিও টুটুকীয়া মন্থৰা বুঢ়ীৰ কুমন্ত্ৰণাত মন ঘূৰিল। ৰাজীৱে বৌৱেকৰ অসন্মতি সত্ত্বেও মালাক বিয়া কৰাই ঘৰলৈ আনিলে। যুগ্মজীৱনৰ সাক্ষী স্বৰূপে তেওঁলোকৰ ল'ৰা এটাও উপজিল।

জগত ঠিকাদাৰে হেডমাষ্টৰৰ কথাৰ পৰা গম পাইছিল যে স্কুলৰ মাটি দান কৰা চুক্তিত্ৰখন স্কুলৰ আলমাৰীত সংৰক্ষিত আছে। সেয়েহে চুক্তিপত্ৰখন নষ্ট কৰিবলৈ ঠিকাদাৰৰ মানুহে এদিন ৰাতি স্কুলঘৰটো জ্বলাই দিলে; যাতে পিছলৈ স্কুল কমিটি আদালতৰ কাষ চাপিব নোৱাৰে। দাওদাও জ্বলি উঠা স্কুলঘৰৰ আলমাৰীত থকা দানপত্ৰখন উদ্ধাৰ কৰিবলৈ গৈ ৰাজীৱ নিহত হ’ল। অকাল বৈধব্যক আকোৱালী লোৱা মালাৰ জীৱনত দুখ-যন্ত্ৰণাৰ অন্ত নোহোৱা হ’ল।

জগত ঠিকাদাৰে কৰি থকা চৰকাৰী ঠিকাৰ কাম পৰিদৰ্শন কৰিবলৈ ৰাজীৱৰ বন্ধু ইঞ্জিনিয়াৰ সত্যজিৎ আহি হেডমাষ্টৰৰ ঘৰত কেইদিনমানৰ বাবে থকাৰ বন্দোৱস্ত কৰিলে। সত্যজিতে ঠিকাদাৰৰ কামত অসন্তুষ্ট হোৱাত বিভিন্ন উপায়ে তেওঁক প্ৰলোভিত কৰাৰ চেষ্টা কৰিলে। কিন্তু কোনো প্ৰকাৰে সৈমান কৰিব নোৱাৰি মালাৰ সৈতে তেওঁৰ অবৈধ সম্পৰ্ক থকা বুলি ঠিকাদাৰৰ পুতেক গৌতমে ৰাইজ গোটাই সত্যজিতক আক্ৰমণ কৰিলে। কপাল ফাটি তেজে তুমৰলি হ'ল। মিছা অপবাদৰ পৰা মালাক ৰক্ষা কৰিবলৈ তাইৰ শিৰত তেজৰ সেন্দূৰৰে ৰেঘা আঁকি দিবলৈ সত্যজিৎ আগবাঢ়ি আহিল। কিন্তু বাধা দিলে মালাই। স্কুলখন পুনৰ্নিমাণ কৰিবলৈ তাই অনুৰোধ জনালে। এই স্কুলখনৰ মাজতে চিৰদিন জীয়াই থাকিব তাইৰ স্বামী ৰাজীৱ।

## অভিনয় শিল্পী

*বিদ্যা ৰাও (মালা)
*তপন দাস (ৰাজীৱ)
*ব্ৰজেন বৰা (সত্যজিৎ)
*বীণা গোস্বামী (ৰাজীৱৰ বৌয়েক)
*আব্দুল মজিদ (ঠিকাদাৰ জগত বৰুৱা)
*দীনেশ দাস (শ্ৰমিকৰ চৰ্দাৰ সোমনাথ)
*সাধন হাজৰিকা (হেডমাষ্টৰ বৰুৱা- ৰাজীৱৰ ককায়েক)
*মিৰেল কুদ্দুচ (ঠিকাদাৰৰ মহৰী)
*বিদ্যুৎ চক্ৰৱৰ্তী (ঠিকাদাৰ বৰুৱাৰ পুত্ৰ গৌতম)
*জীমণি চৌধুৰী (অঞ্জনা)
*জ্যোৎস্না হাতীবৰুৱা
*ৰেণু বৰুৱা
*পূৰৱী দাস
*ৰীতা মহলীয়া
*গৌৰাঙ্গ ঘোষ
*হীৰা দাস
*সাগৰ বৰুৱা
*জয়ন্ত দাস
*ইন্দ্ৰ বণিয়া (অতিথিশিল্পী)
*অমিতাভ গগৈ (শিশুশিল্পী-মালাৰ ভায়েক দেউতি)
*বেবী লুনা (শিশুশিল্পী)

## কলা-কুশলী
*ৰূপসজ্জা- যোগেন দাস
*কলা- ফটিক বৰুৱা, যোগেন শীল
*কাহিনী-ৰেণু গগৈ
*চিত্ৰনাট্য, সংলাপ- হেমন্ত দত্ত
*সহকাৰী পৰিচালনা- সঞ্জীৱ হাজৰিকা, বিদ্যুৎ চক্ৰৱৰ্তী
*নৃত্য- গৰিমা হাজৰিকা
*শব্দগ্ৰহণ- যতীন শৰ্মা
## সঙ্গীত
সেন্দূৰৰ সঙ্গীত পৰিচালনা কৰিছিল ভ্ৰাম্যমাণ থিয়েটাৰৰ আগশাৰীৰ সঙ্গীত পৰিচালক দশৰথ দাসে। আবহ সঙ্গীত ৰচনা কৰিছিল নয়নে।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
শ্ৰেণী:১৯৮৪ বৰ্ষৰ চলচ্চিত্ৰ
অজামিল

thumb|300px|(বাওঁফালে থকা) বিষ্ণুদূতসকলে অজামিলৰ আত্মাক (সোঁফালে থকা) যমদূতৰ পৰা ৰক্ষা কৰি থকা অৱস্থাত

**অজামিল** () ভাগৱত পুৰাণৰ ষষ্ঠ কাণ্ডত বৰ্ণিত এক আখ্যানৰ মুখ্য চৰিত্ৰ। ভগৱন্তৰ স্বৰ্গীয় নাম জপৰ জৰিয়তে আনকি পাপীৰো পাপ সংঘটন কৰাৰ প্ৰৱণতাৰ পৰা যে মুক্তি পোৱাৰ আশা থাকে, সেই ব্যাখ্যা আগবঢ়াবলৈ অজামিলৰ আখ্যানটো হিন্দু ধৰ্মত ব্যৱহৃত হৈ আহিছে। শ্ৰীমন্ত শংকৰদেৱে পুৰাণৰ এই কাহিনীৰ আধাৰত অজামিল উপাখ্যান নামৰ গ্ৰন্থ ৰচনা কৰিছিল।

## আখ্যান
অজামিল নৈষ্ঠিক বৈদিক নীতি-নিয়মৰ মাজেৰে ডাঙৰ-দীঘল হৈছিল। তেওঁ এগৰাকী সু-প্ৰশিক্ষিত ব্ৰাহ্মণ আছিল আৰু তেওঁৰ এগৰাকী সুন্দৰী ভাৰ্যাও আছিল। কিন্তু এদিনাখন অজামিল ভগৱানক উপাসনা কৰিবৰ বাবে পথাৰৰ পৰা ফুল সংগ্ৰহ কৰিবলৈ যাওঁতে এজন মদমত্ত ব্যক্তি আৰু এগৰাকী বেশ্যা যৌন আৱেশনত লিপ্ত অৱস্থাত দেখা পালে। অজামিল বিস্মিত আৰু আকৰ্ষিত হৈ পৰিল, তেওঁৰ মন আৰু বেছিকৈ বেশ্যাগৰাকীৰ ফালে নিৱদ্ধ হ'বলৈ ধৰিলে। অজামিল যদিও এগৰাকী নৈষ্ঠিক ব্ৰাহ্মণ আছিল,তথাপি পাকচক্ৰত পৰি তেওঁ এগৰাকী অচিন পুৰুষ আৰু অচিনাকি মহিলাৰ যৌনক্ৰিয়াৰ দৃশ্য দেখা পাই নিঃসহায়ভাৱে তাৰ সৈতে সাঙোৰ খাই পৰিল। ইয়াৰ ফলক্ৰমেই তেওঁ সেই বেশ্যাগৰাকীক নিজৰ গৃহলৈ লিগিৰী হিচাপে লৈ গ'ল। ইয়াৰ অৱশ্যম্ভাৱী ফল হিচাপে তেওঁ ইমানেই আৱদ্ধ হৈ পৰিল যে নিজৰ পৰিয়াল-পৰিজন, পত্নী আৰু সন্তানৰ সংগ ত্যাগ কৰি বেশ্যাগৰাকীৰ সৈতে আতঁৰি গুছি গ'ল। বেশ্যাৰ সৈতে তেওঁৰ এই নিয়ম বহিৰ্ভূত সম্পৰ্কৰ ফলশ্ৰুতিত অজামিলে সকলো সু-গুণ হেৰুৱাই পেলালে। তেওঁ সম্পূৰ্ণভাৱে নিজৰ মূল্যবোধ পাহৰি পাপৰ জীৱনত আৱদ্ধ হৈ পৰিল।

অৱলীলাক্ৰমেই, অজামিলৰ সেই পূৰ্ব-বেশ্যাগৰাকীৰ সৈতে সন্তান জন্ম হ'ল, আৰু সন্তান আৰু মাতৃৰ প্ৰতি দায়-দায়িত্ব পালন কৰোঁতে কৰোঁতে ভগৱন্তৰ সেৱাৰ প্ৰতি পিঠি পৰিল। কিন্তু নিজৰ অতীতত নৈতিক মূল্যবোধ আৰু ভগৱন্তৰ প্ৰতি থকা ভক্তিভাৱৰ বাবে অজামিলে তেওঁৰ আত্মাক লৈ যাবৰ বাবে যমদূতৰ আগমন দেখা পাইছিল। হিন্দুধৰ্মৰ বিশ্বাস অনুসৰি যমদূতসকল হৈছে মৃত্যুৰ দেৱতা যমৰ ভৃত্য। অজামিল সাংসাৰিক কৰ্মকাণ্ডত ইমান নিমজ্জিত হৈ পৰিছিল যে, নিজৰ মৰণ শয্যাতো তেওঁ ঈশ্বৰক প্ৰাৰ্থনা কৰাৰ পৰিৱৰ্তে নিজৰ পুত্ৰ নাৰায়ণহে মাতিছিল। হিন্দুধৰ্মত ভগৱান কৃষ্ণৰ আন এক নাম হৈছে নাৰায়ণ। অজামিলে নাৰায়ণক মতা শুনি ভগৱানে ততালিকে দেখা দি অজামিলৰ জীৱনৰ পাপসমূহ পখালি তেওঁক তেওঁৰ সৈতে লৈ গ'ল। অজামিলে যদিও তেওঁৰ জীৱন ভগৱন্তৰ উপাসনাত সমৰ্পণ কৰা নাছিল, তথাপিও শেষ মুহূৰ্তত শ্ৰীকৃষ্ণৰ পৱিত্ৰ নাম নাৰায়ণ স্মৰণ কৰাৰ পৰিপ্ৰেক্ষিতত তেওঁৰ সমস্ত পাপ ধুই বিশুদ্ধ হৈ পৰিল।

এই আখ্যানটোয়ে এই নিশ্চয়তা প্ৰদান কৰে যে, ঈশ্বৰে মানুহৰ আহ্বানলৈ অপেক্ষা কৰে। বিপদগ্ৰস্ত মানুহৰ মাত্ৰ এষাৰ নিৰ্দোষ আহ্বানতেই ভগৱানে সহায়ৰ হাত আগবঢ়ায়।

## তথ্যসূত্ৰ

## বাহ্যিক সংযোগ
* http://www.krishnamurthys.com/profvk/VK2/SBAB8.html

শ্ৰেণী:হিন্দু কিংবদন্তি
শ্ৰেণী:ভাগৱত পুৰাণৰ চৰিত্ৰ
কূৰ্ম

**কূৰ্ম** (; , 'কচ্ছপ', 'কাছ') হিন্দু ধৰ্মৰ ভগৱান বিষ্ণুৰ দহটা অৱতাৰৰ দ্বিতীয় ৰূপ। এই অৱতাৰক 'কূৰ্মৰজা' (কাছৰ ৰজা) হিচাপেও জনা যায়। যজুৰবেদৰ দৰে বৈদিক গ্ৰন্থত কূৰ্মক কাশ্যপ নামৰ সপ্তৰ্ষি জনৰ সমাৰ্থক হিচাপে গণ্য কৰা হয়। সৰ্বসাধাৰণতে, পুৰাণৰ দৰে বৈদিক যুগৰ পৰৱৰ্তী কালৰ সাহিত্য সম্ভাৰত কূৰ্ম ক্ষীৰ সাগৰৰ মন্থন (যাক সমুদ্ৰ মন্থন হিচাপেও জনা যায়)ৰ সৈতে যোজিত কৰা হয়। তদুপৰি, কূৰ্ম এই পৃথিৱীৰ আধাৰ হিচাপে পৰিচিত 'বিশ্ব কচ্ছপ'ৰ সমাৰ্থক। ভগৱান বিষ্ণুৰ দশাৱতাৰৰ ভিতৰত কূৰ্ম হৈছে দ্বিতীয় অৱতাৰ।

## নামকৰণ আৰু ব্যুৎপত্তি
সংস্কৃত শব্দ 'কূৰ্ম'ৰ অৰ্থ হৈছে কচ্ছপ বা কাছ। 'কূৰ্মৰজা'ৰ অৰ্থ হৈছে কাছগণৰ ৰজা।
ভাগৱত পুৰাণৰ দৰে বৈদিক যুগৰ পৰৱৰ্তী সাহিত্যসম্ভাৰত বিষ্ণুৰ কাছ অৱতাৰক 'কচ্ছপ' (कच्छप), 'কমঠ' (कमठ), 'অকুপাৰ' (अकूपार), আৰু 'অম্বুচাৰ-আত্মনা' (अम्बुचर-आत्मना) হিচাপেও জনা যায়, আৰু এই কেউটা শব্দই কাছ বা কাছৰ কোনো বিশেষ ৰূপক বুজায়।

### নিৰুক্ত
ব্যাকৰণবিদ যস্কৰ দ্বাৰা লিখিত নিৰুক্ত হৈছে ছখন বেদাংগৰ (বেদৰ অংগ) ভিতৰৰ এখন। এই গ্ৰন্থখনত বেদসমূহৰ শুদ্ধ ব্যুৎপত্তি আৰু ব্যাখ্যা আগবঢ়োৱা হৈছে। এই গ্ৰন্থৰ কাছৰ প্ৰৱেশ সম্পৰকে এইদৰে কোৱা হৈছে (মূল লেখকৰ ৰূপৰ দৰে বৰ বন্ধনী '[ ]' ব্যৱহৃত হৈছে):

## প্ৰতীকি

'দৃঢ়তা / সুস্থিৰতা:' W. Caland-ৰ মতে পঞ্চবিংশ ব্ৰাহ্মণ আৰু জৈমিনীয় ব্ৰাহ্মণৰ সৈতে সংগতি ৰাখি কচ্ছপ হৈছে 'এক দৃঢ় সংস্থাপনৰ সমান... আৰু কাশ্যপ-(কাছ)এ [পাৰ্থিৱ স্থিতি]ৰ সাগৰৰ সিপাৰে প্ৰেৰণ কৰিবলৈ সক্ষম'। P.N. Sinha-ইও এই মতক সমৰ্থন কৰে, আৰু কয় 'কূৰ্ম এক মহৎ অৱতাৰ আছিল, কিয়নো এই অৱতাৰে ক্ষীৰ সাগৰৰ মন্থনৰ জৰিয়য়তে বিশ্বব্ৰহ্মাণ্ডৰ আধ্যাত্মিক পুনৰোৎপত্তিৰ পথ প্ৰস্তুত কৰিছিল।

## বেদান্ত
### লঘু যোগ বশিষ্ঠ

ওপৰত উৰ্দ্ধৃতিকৃত ভূষণ্ডক স্বামী পৰমেশ্বৰানন্দই 'আৱেগবৰ্জিত আৰু বহল হৃদয়ৰ কাউৰী' হিচাপে আখ্যায়িত কৰিছে। যোগ বশিষ্ঠ নামৰ প্ৰভাৱশালী বেদান্তত ভূষণ্ডই ঋষি বশিষ্ঠক কৈছিল যে ধৰাৰ সংঘটনবোৰৰ পূৰ্বতে বাৰে বাৰে সংঘটিত হৈছে আৰু সৰ্বকাল সেইদৰেই ঘটি থাকিব। সামান্য পৰিৱৰ্তনৰে সৈতে ভগৱান বিষ্ণুৰ অৱতাৰসমূহৰো আৱিৰ্ভাৱ হৈ থাকিব। 'লঘু' যোগ বশিষ্ঠ হৈছে 'যোগ বশিষ্ঠ'ৰ সংক্ষিপ্ত ৰূপ। 

## মন্দিৰ

### পটশিল্প
পশুত্বাৰোপণৰ দিশৰ পৰা কূৰ্ম অৱতাৰক এটা কাছ, অথবা সাধাৰণতে মানৱীকৰণৰ ফালৰ পৰা মূৰ্তি আৰু চিত্ৰত অৰ্দ্ধ-মানৱ (ককাঁলৰ ওপৰৰ অংশ) আৰু অৰ্দ্ধ-কচ্ছপ (ককাঁলৰ তলৰ অংশ) হিচাপে চিত্ৰায়িত কৰা হয়।
### স্থান
ভাৰতবৰ্ষত ভগৱান বিষ্ণুৰ কূৰ্ম অৱতাৰৰ প্ৰতি সমৰ্পিত চাৰিটা মন্দিৰ আছে:
* কূৰ্মাই (অন্ধ্ৰপ্ৰদেশৰ চিত্তোৰ জিলাত)
* শ্ৰী কুৰ্মম (অন্ধ্ৰপ্ৰদেশৰ শ্ৰীকাকুলম জিলা)
* গাৱীৰংগপুৰ (কৰ্ণাটকৰ চিত্ৰদুৰ্গা জিলাত)
* স্বৰূপনাৰায়ণ (পশ্চিমবংগৰ গোঘাট জিলাত)।

## তথ্যসূত্ৰ

### গ্ৰন্থাৱলী
* 
* 
* 
* 
* 

## বাহ্যিক সংযোগ

শ্ৰেণী:বিষ্ণুৰ অৱতাৰ
শ্ৰেণী:হিন্দু দেৱতা
এপ'ল'

**এপ'ল** () হৈছে পৌৰাণিক গ্ৰীক তথা ৰোমান কিংবদন্তিৰ বাৰজন অলিম্পিয়ান দেৱতাৰ অন্যতম। তেওঁক ধনুৰ্বিদ্যা, সংগীত আৰু কলা, সত্য আৰু ভৱিষ্যৎবাণী, ৰোগ আৰু নিৰাময়, সূৰ্য আৰু পোহৰ, কবিতা আদিৰ অধিষ্ঠাতা দেৱতা হিচাপে গণ্য কৰা হয়। জ্যুচ আৰু লেট'ৰ পুত্ৰ তথা চিকাৰৰ দেৱী আৰ্টিমিচৰ সহোদৰ এপ'ল'ক এক অন্যতম প্ৰধান দেৱতা হিচাপে স্থান দিয়া হয়। তেওঁ গ্ৰীক দেৱতাসকলৰ মাজত সবাতোকৈ দেখনিয়াৰ। গ্ৰীকসকলৰ দ্বাৰা প্ৰভাৱিত এট্ৰুস্কান কিংবদন্তিত এপ'ল'ক *এপুলু* নামেৰে জনা যায়।

এপ'ল'ক ডেলফিৰ ৰক্ষক আৰু গ্ৰীক ভৱিষ্যৎবক্তা অৰ্থাৎ অৰেকলসকলৰ দেৱতা হিচাপে গণ্য কৰা হয়। তেওঁ সমুদ্ৰ পথৰ যাত্ৰী আৰু বিদেশী লোকসকলৰ পৃষ্ঠপোষক তথা পলৰীয়া আৰু শৰণাৰ্থীসকলৰো ৰক্ষক। 

ঔষধ আৰু নিৰাময়ৰ সৈতে পোনপটীয়াকৈ বা পুত্ৰ এছ্‌ক্লেপিআছৰ জৰিয়তে এপ'ল'ৰ সম্পৰ্ক স্থাপন কৰা হয়। এপ'ল'ই মহামাৰীৰপৰা মানৱ সমাজক বচাই ৰাখে যদিও তেওঁ নিজৰ কাঁ‌ড়বোৰৰ যোগেদি অসুস্থতা আৰু ভয়ংকৰ মহামাৰী কঢ়িয়াই আনিব পাৰে। এপ'ল' আৰুতেওঁৰ ভগ্নী আৰ্টিমিচক ধনুৰ্বিদ্যাৰ উদ্ভাৱক বুলি কোৱা হয়। সততে পোৱা বৰ্ণনা অনুসৰি তেওঁ হাতত সোণোৱালী ধনু আৰু তূণত ৰূপোৱালি কাঁ‌ড় কঢ়িয়াই লৈ ফুৰে। যুৱচামৰ ৰক্ষক হিচাপে এপ'ল' শিশুসকলৰ স্বাস্থ্য আৰু শিক্ষাৰ সৈতে জড়িত। তেওঁ‌ শিশুসকলৰ প্ৰাপ্তবয়স্ক প্ৰাপ্তিৰ ওপৰত নজৰ ৰাখে। বয়স্ক হোৱাৰ পিছত শিশুসকলৰ দীঘল চুলি কাটি এপ'ল'ৰ নামত উছৰ্গা কৰা হয়। 

এপ'ল' পশুপালক আৰু ভেঁ‌ড়াৰখীয়াসকলৰ পৃষ্ঠপোষক। পশু-পক্ষীৰ জাক আৰু শস্যসমূহক ৰোগ, অপকাৰী কীট-পতঙ্গ আৰু চিকাৰী জন্তুৰ হাতৰপৰা ৰক্ষা কৰাটো তেওঁৰ প্ৰাথমিক দায়িত্বসমূহৰ অন্যতম। এপ'ল'ক আইন প্ৰদানকাৰীৰূপেও গণ্য কৰা হয় আৰু নগৰত আইন প্ৰণয়নৰ আগতে তেওঁৰ লগতে তেওঁৰ অৰেকলসকলৰ পৰামৰ্শ লোৱা হয়। 

এপ'ল' সকলোপ্ৰকাৰৰ সঙ্গীত, গীত, নৃত্য আৰু কাব্যৰ অধিষ্ঠাতা। তেওঁ তাঁ‌ৰযুক্ত বাদ্যসঙ্গীতৰ উদ্ভাৱক আৰু মিউজসকলৰ সংগী। এপ'ল'ক সূৰ্যৰে অন্য ৰূপ বুলি ভবা হয়।
## আখ্যানসমূহ
### জন্ম

​
এপ'ল' হৈছে দেৱতাসকলৰ ৰজা জ্যুচ আৰু তেওঁৰ পূৰ্বৰ পত্নী লেট'ৰ সন্তান। বনদেৱী কৰ্থেলিয়া আৰু এলেথিয়াৰ সৈতেই এপ'ল' ডাঙৰ-দীঘল হৈছিল।
​
লেট' গৰ্ভৱতী হোৱাৰ সম্ভেদ পাই জ্যুচৰ পত্নী হীৰাই তেওঁক ভূমিত প্ৰসৱ কৰাত প্ৰতিবন্ধকতা আৰোপ কৰে। লেট'ই বহু ঠাইত আশ্ৰয় বিচাৰি যায় যদিও হীৰাৰ ৰোষত পৰাৰ ভয়ত সকলোৱে তেওঁক নিৰাশ কৰে। অৱশেষত গৰ্ভস্থ এপ'ল'ই মাকক ডিল'ছ নামৰ এক ভাসমান ভূখণ্ডৰ বিষয়ে জনায় যি পূৰ্বতে লেট'ৰেই নিজা ভগ্নী এষ্টেৰিয়া আছিল। যিহেতু ডিল'ছ এক মূল ভূমিখণ্ডও নহয় বা দ্বীপো নহয় সেয়েহে সেই ঠাইখণ্ডত লেট'ক আদৰণি জনোৱা হয় আৰু এজোপা পাম গছৰ তলতেই লেট'ই তেওঁৰ দুই সন্তানৰ জন্ম দিয়ে। হীৰাৰ বাহিৰে সকলো দেৱী সেই ঠাইত উপস্থিত থাকে। এই কথাৰো উল্লেখ পোৱা যায় যে লেট'ৰ প্ৰসৱ বেদনাৰ পৰ্যায় পোৱাটো ৰোধ কৰিবলৈ হীৰাই প্ৰসূতি দেৱী এইলেথিয়াক অপহৰণ কৰি ৰাখিছিল। কিন্তু বাকী দেৱতাসকলে ছলেৰে হীৰাক এডাল ৮.২ মিটাৰ দৈৰ্ঘ্যৰ এডাল হাৰ উপহাৰ দি এইলেথিয়াক মুকলি কৰে।

## তথ্য সংগ্ৰহ

শ্ৰেণী:গ্ৰীক দেৱতা
শ্ৰেণী:গ্ৰীক কিংবদন্তি
সিংহিকা

**সিংহিকা** () অসুৰ ৰজা হিৰণ্যকশিপুৰ কন্যা আছিল আৰু বিষ্ণু ভক্ত প্ৰহ্লাদৰ ভনী আছিল। তেওঁক ভগৱান বিষ্ণুৰ দ্বাৰা দুটা শিৰশ্ছেদ কৰা স্বৰভানু () -ৰ মাতৃ হিচাপেও গণ্য কৰা হয়, যাৰ ফলত মুৰৰ অংশৰ পৰা ৰাহু আৰু বাকী শৰীৰৰ পৰা কেতু সৃষ্টি হয়। ইয়াৰ উপৰিও তেওঁৰ আন ১০১জন সন্তান আছিল।

সিংহিকাই ব্ৰহ্মাৰ পৰা বৰদান পাইছিল যে তেওঁ যিকোনোৰে ছাঁ নিয়ন্ত্ৰণ কৰিব পাৰিছিল। পিছত তেওঁ ভগৱান শনিৰ মাতৃ আৰু সূৰ্যদেৱতাৰ পত্নী দেৱী ছায়াক নিয়ন্ত্ৰণ কৰিছিল। আৰু শেষত শনি আৰু হনুমানৰ দ্বাৰা পৰাজিত হয়। সিংহিকাক হনুমানে মাফ কৰিছিল, কিন্তু তেওঁ সিংহিকাক কৈছিল যে, যেতিয়াই তেওঁ তেওঁক জীৱনৰ পৰৱৰী পৰ্যায়ত বিচাৰি পায় তেওঁ তেওঁক হত্যা কৰিব। পিছত, যেতিয়া হনুমান মহাসাগৰত লংকালৈ আৰোহণ কৰি আছিল, অসুৰ ৰাৱণৰ ৰাজ্য, সিংমিকা মহাসাগৰত লুকাই আছিল আৰু হনুমানৰ ছাঁটো কাঢ়িছিল আৰু তেতিয়াই তেওঁক হনুমানে তেওঁৰ হত্যা কৰে।

## তথ্য সংগ্ৰহ

শ্ৰেণী:হিন্দু কিংবদন্তি
ভৱপ্ৰসাদ চলিহা

**ভৱপ্ৰসাদ চলিহা** (; জন্ম ২০ আগষ্ট ১৯৩৪)ৰ ডিব্ৰুগড় জিলাৰ নাহৰকটীয়াত জন্ম হয়। তেওঁ এগৰাকী শিক্ষাবিদ, সাহিত্যিক-অধ্যাপক। তেওঁ বৰ্তমানলৈ অসমীয়া, ইংৰাজী আৰু সংস্কৃত ভাষাত ৪০খনৰো অধিক গ্ৰন্থ ৰচনা, সম্পাদনা আৰু অনুবাদ কৰিছে। অসম চৰকাৰে তেওঁলৈ ২০২০ চনৰ শ্ৰীমন্ত শংকৰদেৱ বঁটা প্ৰদান কৰে।

## প্ৰকাশিত গ্ৰন্থ
* শংকৰী সংস্কৃতিৰ অধ্যয়ন,
* শংকৰী সাহিত্যৰ সমীক্ষা,
* মাধৱদেৱৰ সাহিত্য,
* মাধৱদেৱ অধ্যয়নৰ ভূমিকা,
* মহাপুৰুষীয়া ধৰ্ম,
* ৰুক্মিণী হৰণ নাট ইত্যাদি

## লাভ কৰা বঁটা
* শ্ৰীমন্ত শংকৰদেৱ বঁটা (২০২০)

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া সাহিত্যিক
শ্ৰেণী:শ্ৰীমন্ত শংকৰদেৱ বঁটা বিজয়ী
কৈকেষী

**কৈকেষী** বা **কৈকসী** ( বা ) আছিল ঋষি বিশ্ৰবাৰ পত্নী আৰু ৰাৱণ, কুম্ভকৰ্ণ, বিভীষণ আৰু শূৰ্পনখাৰ মাতৃ। তেওঁ ৰাক্ষক ৰজা সুমালীৰ কন্যা আছিল।

## কৈকেষী, বিশ্ৰবা আৰু ৰাৱণ
কৈকেষীৰ পিতৃ আছিল ৰাক্ষক ৰজা সুমালী আৰু মাতৃ কেতুমতী। তেওঁ লংকাৰ ৰজা ৰাৱণ, কুম্ভকৰ্ণ, বিভীষণ আৰু শূৰ্পনখাৰ মাতৃ আছিল। মহৰ্ষি পুলস্ত্যৰ পু্ত্ৰ ঋষি বিশ্ৰবা আছিল তেওঁৰ পতি। 

কৈকেষীৰ বিবাহৰ বাবে অসুৰ ৰজা সুমালীলৈ বহুতো প্ৰস্তাৱ আহে কিন্তু সুমালীৰ ইচ্ছা যে, তেওঁ তেওঁৰ কন্যা কৈকেষীক মৃত্যু লোকৰ সকলোতকৈ শক্তিশালী জনৰ সৈতেহে বিবাহ দিব, যাতে তেওঁৰ কন্যাৰ সন্তান ব্যতিক্ৰমী, তেজস্বী তথা পৰাক্ৰমী হয়। 

কৈকেষী বহুতো ঋষি মুনিৰ মাজত বিশ্ৰবাক বিবাহ যোগ্য বুলি ভাবে আৰু তেওঁক সেৱা শুশ্ৰূষা কৰে। তেওঁৰ সেৱাত সন্তুষ্ট হৈ ঋষি বিশ্ৰবাই তেওঁক বিবাহ কৰায়। ব্ৰহ্ম ঋষি বিশ্ৰবাৰ ঔৰসত কৈকেষীৰ গৰ্ভত তিনি পুত্ৰ যথাক্ৰমে ৰাৱণ, কুম্ভকৰ্ণ, বিভীষণ আৰু এটি কন্যা শূৰ্পণখাৰ জন্ম হয়। ৰাৱণ আৰু তেওঁৰ সহোদৰসকল শিক্ষা তেওঁৰ পিতৃৰ পৰাই লয়। কৈকেষীৰ পুত্ৰ ৰাৱণ বেদ শাস্ত্ৰৰ অন্যতম এগৰাকী পণ্ডিত আছিল। 

## তথ্য সংগ্ৰহ

শ্ৰেণী:ৰামায়ণৰ চৰিত্ৰ
বীণ

**বীণ** এডাল তাঁৰত ৰেপি বজোৱা বাদ্য। ই তত বাদ্যৰ অন্তৰ্গত। তাঁৰৰ সলনি অসমীয়া বীণত মুগাৰ সূতাহে ব্যৱহাৰ কৰা হয়। সাধাৰণতে নাৰিকলৰ খোলা, মাটিৰ খোলা, আৰু কাঠ বা বাঁহৰ সৰু খোলাৰ মুখ ভাগ ভেকুলী বা গুঁইৰ ছালেৰে বন্ধ কৰি সেই খোলাৰ লগত প্ৰায় ডেৰ ফুটৰ এডাল কাঠ সংযোগ কৰা হয়।

কাঠডালৰ বাকী মূৰটো খুলি আৰু বিন্ধা কৰি এটা শলা ৰখা হয়। খোলাটোৰ এমূৰে সূতা এডাল বান্ধি ছালখনৰ ওপৰেৰে নি শলাটোৰ লগত বন্ধা হয়। সূতাডাল মূগাৰ। প্ৰয়োজন অনুসৰি সূতাডাল টান বা ঢিলা কৰিবলৈ শলাডাল পকোৱা হয়। খোলাটোক ওপৰত সূতাডাল নিব লাগে। বোত বা বাঁহৰ ধনু সাজি ইয়াক ঘোঁৰা ফাণেৰে বান্ধি এডাল ৰেপণি তৈয়াৰ কৰা হয়। ৰেপণি ডালেৰে বীণখনৰ সূতাত ৰেপি সুৰ সঞ্চাৰ কৰি গীতৰ সৈতে বজাব পাৰি। বৈৰাগী জাতীয় লোকেহে সাধাৰণতে এই বাদ্য বজায়। অৱশ্যে কোনো কোনো অঞ্চলত বিহুৱা সকলেও বিহুত বীণ বজায়। অন্যহাতেদি গোৱালপাৰাৰ কুশান গান নামৰ অনুষ্ঠানতো ইয়াৰ ব্যৱহাৰ দেখা যায়। অৱশ্যে এই অঞ্চলত বীণাক বেণা বুলিহে জনা যায়।

## তথ্য সংগ্ৰহ

শ্ৰেণী:অসমৰ বাদ্যযন্ত্ৰ
একতাৰা

**একতাৰা** তত বাদ্যৰ অন্তৰ্গত। একতাৰাৰ আন এটি নাম **লাওটোকাৰী**। ইয়াৰ নিৰ্মাণ প্ৰণালী এনেধৰণৰ- পানী লাওৰ খোলা এটাৰ এমূৰে ঘূৰণীয়াকৈ কাটি এপাব বাঁহৰ এটা মূৰে গাঁঠি ৰাখি বাকী ফলা কামি দুচটাক খোলাটোত বান্ধি লোৱা হয়। এতিয়া লাওখোলাটোৰ তলমূৰে বিন্ধা উলিয়াই তাঁৰ এডালৰ এটা মূৰ সেইফালেদি সুমুৱাই টানকৈ বান্ধি ৰাখিব লাগে। আনটো মূৰ বাঁহপাবৰ শেষৰফালে ফুটাই সোমোৱা শলা এডালত প্ৰয়োজন অনুসৰি টান-ঢিলা কৰিব পৰাকৈ বান্ধি আঙুলিৰে টুকুৰিয়াই সুৰ উলিওৱা হয়। লাওটোকাৰী বা একতাৰা বাদ্যটি অসমৰ লাওলোৱা বৈৰাগীসকলেহে দেহ বিচাৰৰ গীত গাই ফুৰাত ব্যৱহাৰ কৰে। অৱশ্যে গোৱালপাৰা লোকগীতৰ শিল্পীসকলেও এই বাদ্য গীতৰ সৈতে সংগত কৰে। পশ্চিম বংগত বাউল গীতৰ সৈতে এনে টোকাৰীৰ সংগত বিশেষভাৱে ব্যৱহাৰ কৰা হয়।

## তথ্য সংগ্ৰহ

শ্ৰেণী:বাদ্যযন্ত্ৰ
শ্ৰেণী:অসমৰ বাদ্যযন্ত্ৰ
কৰতাল

**কৰতাল** প্ৰায় ৮ ইঞ্চি দীঘল গুৰি বাঁহ এপাব ফালি চাৰিডোখৰ কৰি তাৰে কৰতাল ভাগৰপৰা দুয়ো মূৰে ক্ৰমে সৰুকৈ চাঁচি লোৱা হয়। দুয়োখন হাতত দুপাতকৈ এই বাঁহ কেইচটাই লৈ কৌশলেৰে কলাপূৰ্ণভাৱে বাঁহ কেইচটাই পৰস্পৰে আঘাত কৰাকৈ হাত দুখন মেলি আৰু জপাই কৰতাল বজাব পাৰি। সাধাৰণতে ভক্তিমূলক গীত পদ, দিহানাম আদিৰ সৈতে কৰতাল সংগত কৰা দোখা যায়।

## তথ্য সংগ্ৰহ

শ্ৰেণী:অসমৰ বাদ্যযন্ত্ৰ
শুতনুকা প্ৰত্নলিপি

**শুতনুকা প্ৰত্নলিপি** হ'ল ছোটনাগপুৰৰ ৰামগড় পৰ্বতৰ ওপৰত অৱস্থিত জোগীমাৰা নামৰ গুহাত
খোদিত এখন শিলালিপি। ‘শুতনুকা’ নামেৰে জনাজাত তিনিশাৰীৰ এখন সৰু লিপি। এই লিপিৰ প্ৰথম শব্দ
‘শুতনুক’ নামৰ পৰা লিপিখনক ‘শুতনুকা প্ৰত্নলিপি' বুলি কোৱা হয় আৰু সময় আনুমানিক
খ্ৰীষ্ট-পূৰ্ব দ্বিতীয় শতাব্দী।
## লিপিখনৰ গুৰুত্ব
এই লিপিখন সৰু যদিও বিষয়বস্তু আৰু ভাষাৰ দৃষ্টিকোণৰ পৰা অত্যন্ত তাৎপৰ্যপূৰ্ণ। 
ইয়াৰ কাৰণ দুটা: প্ৰথমতে ইয়াত কোনো ৰজা-মহাৰজাৰ কীৰ্তিকলাপ বা শৌৰ্য-বীৰ্য
ঘোষিত হোৱা নাই বা প্ৰজাৰ কৰণীয় কৰ্তব্যৰ প্ৰতিও কোনো ৰজাৰ ই আদেশনামা নহয়, বৰং
এজন সাধাৰণ শিলাকুটীয়া বা ভাস্কৰ-শিল্পীৰ অন্তৰৰ এক মৰ্মন্তুদ ব্যথাহে শিলত খোদিত
দ্বিতীয়তে ইয়াৰ ভাষাই প্ৰাচ্যা আৰু প্ৰাচ্য-মধ্যা দুইটা উপভাষাৰে বৈশিষ্ট্য প্ৰতিফলিত
কৰিছে। প্ৰাচ্যা আৰু প্ৰাচ্য-মধ্যা উভয়ৰে বৈশিষ্ট্য, যেনে—ৰ > ল, ণ, ন-ৰ মাজত কেৱল
‘ন’ৰ ব্যৱহাৰ (যেনে নম-ৰূপদক্ষঃ) আদি পোৱা গৈছে। আনহাতে প্ৰাচ্যাত
নোপোৱা, কিন্তু প্ৰাচ্য-মধ্যাত পোৱা শ’ৰ ব্যৱহাৰ, ই-কাৰৰ প্ৰভাৱত য়ৰ আগম বা
তালবীভৱন [যেনে – দেৱদশিক্যি>দেৱদাসী (* দেৱদাসিকী)] ইয়াত পোৱা গৈছে। গতিকে
এই লিপিৰ ভাষাই প্ৰাচ্য আৰু প্ৰাচ্যা-মধ্যাৰ সংমিশ্ৰিত ৰূপ প্ৰতিফলিত কৰিছে বুলি ক'ব পাৰি। অশোক-অনুশাসনৰ পাছতেই বিষয়বস্তু আৰু ভাষা-বৈশিষ্ট্যৰ দিশৰ পৰা বিশেষ উল্লেখযোগ্য। পৰৱৰ্তী কালৰ সাহিত্যিক-মাগধীৰ তিনিটা প্ৰধান বৈশিষ্ট্য, যেনে- 'শৰ প্ৰয়োগ, ৰ
‘ল’-ত পৰিণত হোৱা আৰু অ-কাৰান্ত পুংলিংগৰ একবচনত 'এ' হোৱা বা বিসৰ্গযুক্ত পদান্ত
অ-কাৰ এ-কাৰ হোৱা— এই লিপিয়ে বহন কৰিছে আৰু এই কাৰণে ড’ সুনীতি কুমাৰ
চট্টোপাধ্যায়ে এই লিপিক মাগধীৰ সৰ্বপ্ৰাচীন নিদৰ্শন বুলি মন্তব্য কৰিছে।
## লিপিখনৰ পাঠ
লিপিখন এনে ধৰণৰ-
“শুতনুক নম দেৱদশিক্যি। 
তং কময়িথ বলনশেয়ে
দেৱদিনে নম লুপদখে। 
অনুবাদঃ- ‘শুতনুক নামৰ দেৱদাসীক কামনা কৰিছিল (ভাল পাইছিল) বাৰানসীৰ
দেৱদিন নামৰ ৰূপদক্ষই।
## লিপিখনৰ বিষয়বস্তু
এই লিপিখনক ভাৰতীয় প্ৰেম-কবিতাৰ সৰ্বপ্ৰাচীন নিদৰ্শন বুলি ক'ব পাৰি। কাৰণ ইয়াৰ মাজত
প্ৰেম-হেৰুৱা এগৰাকী ৰূপদক্ষ বা শিল্পীৰ বেদনা প্ৰকাশ পাইছে। লিপিখনৰ বিষয়বস্তু অনুধাৱন কৰি বুজিব
পাৰি যে এক সভ্ৰান্ত বংশীয় দেৱদিন নামৰ ভাস্কৰ-শিল্পীয়ে শুতনুক নামৰ এগৰাকী দেৱদাসীক ভাল
পাইছিল; সেই ভালপোৱা নিশ্চয় অতি গভীৰ আছিল। কিন্তু সামান্য দেৱদাসীক ভালপোৱাৰ অপৰাধত
হয়তো সেই কুলীন বংশীয় শিল্পীয়ে তৎকালীন সমাজ বা ৰাজকীয় বিচাৰত দোষী সাব্যস্ত হৈ ৰামগড় পৰ্বতৰ দুৰ্গম অৰণ্যত নিৰ্বাসন দণ্ড ভুগিব লগা হৈছিল। নিৰ্বাসিত প্ৰেমিক শিল্পীয়ে প্ৰিয়তমাৰ পৰা আঁতৰি
থাকিব লগা হোৱাত হৃদয়ৰ দুখ উপশমৰ বাবে থাকিবলৈ লোৱা গুহাৰ মুখতে এই শাৰী
তিনিটা খোদিত কৰিলে। য'ত প্ৰস্ফুটিত হৈছে প্ৰেম আৰু হৃদয়ৰ ব্যাকুলতা ।
এই লিপিখন খ্ৰীষ্ট পূৰ্ব শতিকাৰ যদিও দেৱদিন-শুতনুকৰ প্ৰণয় -কাহিনী ৰূপকথা হিচাপে জনসমাজৰ
মাজত বহুদিন প্ৰচলিত হৈ থাকিল। এই প্ৰেমৰ অৱলম্বনতে পাছৰ কালত কালিদাসে তেওঁৰ অমৰ প্ৰেমকাব্য ‘মেঘদূত’ ৰচনা কৰিবলৈ প্ৰেৰণা পাইছিল বুলি ভাবিবৰ অৱকাশ আছে। কাৰণ ‘মেঘদূত'ৰ নায়ক
যক্ষ প্ৰিয়া-বিৰহিত হৈ ৰামগিৰিত নিৰ্বাসিত হৈ আছিল। ৰামগড় আৰু ৰামগিৰি নামৰ মিল তাৎপৰ্যপূৰ্ণ। 
মেঘদূত যি দৰে প্ৰিয়া-বিবহিত প্ৰেমিক হৃদয়ৰ কাতৰ হুমুনিয়াহ, তেনেদৰে শুতনুকা-লিপিও প্ৰিয়া-বিবহিত
শিল্পী-হৃদয়ৰ গভীৰ আৰ্তি।
## তথ্য সংগ্ৰহ

শ্ৰেণী:ভাৰতীয় অভিলেখ
দ্বাদশ মহাজন

**দ্বাদশ মহাজন** হৈছে ভগৱান বিষ্ণুৰ বাৰজন বিশেষ আৰু বিশ্বস্ত প্ৰতিনিধি। মানৱ সমাজক ভক্তিমূলক সেৱাসমূহৰ প্ৰতি উদ্বুদ্ধ কৰিবলৈ বাৰ্তা প্ৰেৰণ কৰাটো হৈছে এই প্ৰতিনিধিসকলৰ কৰ্তব্য। **মহাজন** শব্দটোৰ অৰ্থ হৈছে 'মহৎ-লোক'। উল্লেখনীয় যে, প্ৰাশ্চ্য চালুক্যৰ ৰজাসকলৰ অধীনস্থ প্ৰশাসক আৰু বিষয়াসকলক বুজাবৰ বাবেও মহাজন শব্দ প্ৰচলিত হৈছিল। ভাগৱত পুৰাণ (৬.৩.২০-২১)-ত বাৰজন মহাজনৰ উল্লেখ আছিল। এই দ্বাদশ মহাজন হৈছে ভগৱান বিষ্ণুৰ শ্ৰেষ্ঠতম সেৱক। তেওঁলোকৰ ভাগৱত-ধৰ্মত সম্পৰ্কে জ্ঞান সৰ্বোৎকৃষ্ট।

## দ্বাদশ মহাজনৰ তালিকা
# ব্ৰহ্মা
# দেৱৰ্ষি নাৰদ
# শম্ভু (বিষ্ণুভক্ত ধ্ৰুৱৰ পুত্ৰ শম্ভু, তেওঁ ভগৱান শিৱ নহয়, এজন সাধাৰণ মানৱহে)
# চতুষ্কুমাৰ
# কপিল- দেৱাহুতিৰ পুত্ৰ
# স্বয়ম্ভূৱ মনু
# প্ৰহ্লাদ
# জনক
# ভীষ্ম
# বলি
# শুকদেৱ
# যম

## তথ্যসূত্ৰ

শ্ৰেণী:হিন্দু কিংবদন্তি
সাত নম্বৰৰ সন্ধানত

**সাত নম্বৰৰ সন্ধানত** () ২০১৬ চনত মুক্তি পোৱা, আব্দুল মজিদ পৰিচালিত এখন অসমীয়া চলচ্চিত্ৰ। প্ৰযোজনা কৰিছে অসম ৰাজ্যিক চলচ্চিত্ৰ (বিত্ত আৰু উন্নয়ন) নিগমে। জেহিৰুল হুছেইনৰ একে নামৰ গল্পৰ আধাৰত নিৰ্মাণ কৰা ছবিখনৰ চিত্ৰনাট্য পৰিচালক মজিদে নিজে ৰচনা কৰিছে। মুখ্য ভাওত অভিনয় কৰিছে মিতালী ৰয় আৰু ৰাগ ঐনিতমে।

## কাহিনীৰ সাৰাংশ
ছবিখনৰ কেন্দ্ৰীয় চৰিত্ৰ লীলাৱতী এগৰাকী চাহবনুৱা সম্প্ৰদায়ৰ নাৰী, বাগানতে কাম কৰে। তাইৰ স্বামী হাৰুও বাগানৰ শ্ৰমিক। এদিন হাৰু সৰ্পদংশনত ঢুকাই থাকিল। কৰ্মৰত অৱস্থাতে স্বামীৰ মৃত্যু হোৱাত তাই কৰ্তৃপক্ষৰ ওচৰত ক্ষতিপূৰণ দাবী কৰিলে যদিও মৃতদেহৰ পোষ্টমৰ্টেম নকৰাৰ অজুহাতত কৰ্তৃপক্ষই কোনো ক্ষতিপূৰণ নিদিলে। অশেষ কষ্টেৰে তাই তিনিটাকৈ সন্তান ডাঙৰ-দীঘল কৰিলে। উপযুক্ত সময়ত জীয়েক দুজনীক বিয়া দি একমাত্ৰ পুত্ৰ শিবুৰো বিয়াৰ আয়োজন কৰিলে। কিন্তু বাগানৰ ফেক্টৰীত দুৰ্ঘটনা ঘটি শিবুও ঢুকাই থাকিল। স্বামী আৰু পুত্ৰক হেৰুৱাই তাই মানসিক ভাৰসাম্য হেৰুৱাই পেলালে। তাই বাগানৰ কাম এৰি দিলে। মানসিক যন্ত্ৰণাৰ উপশমৰ বাবে তাই হাৰিয়াৰ আশ্ৰয় ল’লে আৰু গাঁৱে গাঁৱে সাতনম্বৰৰ সন্ধানত ঘূৰি ফুৰিবলৈ ধৰিলে।

মানসিক ভাৰসাম্যহীন লীলাৱতীয়ে তাইৰ জীৱনৰ এই সীমাহীন দুৰ্যোগৰ বাবে বাগানৰ কৰ্মকৰ্তা, ইউনিয়নৰ নেতা আদি মুঠ সাতজন ব্যক্তিক দায়ী বুলি বিবেচনা কৰি বেজৰ ওচৰলৈ গ’ল আৰু এইসকলক তন্ত্ৰ-মন্ত্ৰৰ দ্বাৰা শাস্তিপ্ৰদান কৰিবলৈ অনুৰোধ জনালে। তাই বেজৰ ওচৰত ছয়জন শত্ৰুৰ নাম উল্লেখ কৰিলে। কিন্তু কোনোমতেই সাতনম্বৰ শত্ৰুজনৰ নাম মনত পেলাব নোৱাৰিলে। গাঁৱেগাঁৱে ভ্ৰমি এই সাতনম্বৰ শত্ৰুজনক বিচৰাই তাইৰ এতিয়া জীৱনৰ লক্ষ্য হৈ পৰিল।

## অভিনয় শিল্পী

*মিতালী ৰয় (লীলাৱতী)
* ৰাগ ঐনিতম (হাৰু)
* জুবিন গাৰ্গ (শিবু- লীলাৱতীৰ পুত্ৰ)
* হিমাংশু প্ৰসাদ দাস (লীলাৱতীৰ ভাতৃ)
*সৌৰভ হাজৰিকা
*মণিকাঞ্চন কোঁৱৰ
*কল্পনা কাকতি

## কলা-কুশলী
*মুখ্য সহকাৰী নিৰ্দেশক- নচিমুল মজিদ
*কলা নিৰ্দেশনা- নুৰুদ্দিন আহমেদ
*শব্দযন্ত্ৰী- দীপক দত্ত
*কষ্টিউম ডিজাইনাৰ-চাহনাজ চুলতানা
*মেক-আপ- অসীম বোথ্ৰা

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:২০১০ দশকৰ অসমীয়া চলচ্চিত্ৰ
খঞ্জৰী

**খঞ্জৰী** হৈছে তালৰ এবিধ প্ৰকাৰ। ছয় বা সাত ইঞ্চিমান ব্যাসৰ কাঠৰ খোলা এটাৰ এফালে চামৰাৰে ছোৱা হয়। খোলটো তিনি বা চাৰি ইঞ্চি ডাঠ কৰি ল’ব লাগে। এই খোলাটো কাঠৰ পাৰটোত বিন্ধা কৰি ধাতুৰ সৰু সৰু তাল তিনি বা চাৰিখনকৈ একেলগ কৰি তাঁৰৰ শলাৰে বান্ধি ৰখা হয়। এখন হাতেৰে পাৰটোত ধৰি আনখন হাতৰ আঙুলিৰে চামৰা অংশত চপৰিয়াই এই বাদ্যবিধ বজোৱা হয়। এইদৰে বজোৱাৰ লগে লগে বাদ্যবিধৰ তালবোৰো পৰস্পৰে ঘৰ্ষণ কৰাৰ ফলত সিবিলাকো বাজি উঠে। এই বাদ্যটিয়ে সংগীত জগতত খঞ্জৰী নামেৰে জনাজাত। সাধাৰণতে খঞ্জৰী লোকগীত, দিহানাম আদি পৰিৱেশনৰ সময়ত সংগত কৰা হয়।

## তথ্য সংগ্ৰহ

শ্ৰেণী:অসমৰ বাদ্যযন্ত্ৰ
সুমালী

**সুমালী** () ৰাক্ষস ৰজা সুকেশ আৰু গন্ধৰ্ব ৰাজকুমাৰী দেৱৱতীৰ সন্তান আছিল। তেওঁৰ দুজন ভাই আছিল মাল্যবান আৰু মালী। সুমালী কেতুমতীক বিবাহ কৰাইছিল। তেওঁৰ ১০গৰাকী পুত্ৰ আছিল ক্ৰমে- (প্ৰহস্ত, অকম্পন, বিকট, কালিকামুখা, ধুমৰক্ষ, দণ্ড, সুপ্ৰস্ব, সংৰাদি, প্ৰঘাস (Praghasa) আৰু ভাস্কৰ্ণ) আৰু ৪গৰাকী কন্যা ক্ৰমে- ৰাকা (Raka), পুষ্পটকতা (Puspotkata), কৈকেষী আৰু কুম্ভনাশী। তেওঁৰ কন্যা কৈকেষী ঋষি বিশ্ৰবাৰ সৈতে বিবাহ হয় যাৰ ঔৰসত তিনি পুত্ৰ যথাক্ৰমে ৰাৱণ, কুম্ভকৰ্ণ, বিভীষণ আৰু এটি কন্যা শূৰ্পনখাৰ জন্ম হয়।

শিৱৰ পৰা বৰ প্ৰাপ্ত কৰি সুকেশৰ তিনি পুত্ৰ সুমালী, মাল্যবান আৰু মালী অহংকাৰী হৈ পৰিছিল আৰু দেৱতা, ঋষি-মুনিসকলক অত্যাচাৰ কৰিবলৈ লৈছিল৷ অত্যাচাৰ সহিব নোৱাৰি গন্ধৰ্ব, দেৱতাসকলে শিৱৰ ওচৰত গৈ সুকেশৰ তিনি পুত্ৰক বধ কৰিবলৈ কয় যদিও শিৱই সুকেশক লালনপালন কৰা হেতু সিহঁতক বধ কৰিবলৈ অস্বীকাৰ কৰে আৰু ভগৱান বিষ্ণুৰ ওচৰলৈহে যাবলৈ কয়৷

দেৱতাসকলে মালীৰ ৰাজ্য আক্ৰমণ কৰাৰ আগতে গোপন সূত্ৰে মালীয়ে এই খবৰ পায় আৰু সিঁহতেও দেৱতাসকল আক্ৰমণ কৰিবলৈ সাজু হৈ যায়৷ পিছত ভগৱান বিষ্ণু আৰু ৰাক্ষসসকলৰ মাজত এক ভয়ানক যুদ্ধ আৰম্ভ হয়৷ অৱশেষত বিষ্ণুৱে সুদৰ্শন চক্ৰৰে সুমালীৰ ভাতৃ মালীক বধ কৰে৷ মালীৰ মৃত্যু হোৱা দেখি সুমালী আৰু মাল্যবান আৰু যুদ্ধ ক্ষেত্ৰৰ পৰা পলাই যায়৷

ইয়াৰ পিছত ভগৱান বিষ্ণুৰ আদেশ মতে লংকাত কুবেৰে শাসন কৰিছিল।

## তথ্য সংগ্ৰহ

শ্ৰেণী:ৰামায়ণৰ চৰিত্ৰ
শ্ৰেণী:ৰামায়ণৰ ৰাক্ষস
পাইৰেন' মিটাৰ

**পাইৰেন' মিটাৰ** () হৈছে সৌৰ বিকিৰণ মাপ কৰা এবিধ সঁজুলি। পাইৰন'মিটাৰ চলাবলৈ ব্যাহিক বিদ্যুৎ শক্তিৰ প্ৰয়োজন নহয়,অৱশ্যে বৰ্তমান হাইব্ৰিড চিষ্টেমত বিদ্যুৎ সংযোগো কৰা যায়। গ্ৰীক ভাষাৰ পাইয়াৰ আৰু এন' শব্দৰ পৰা পাইৰেন' মিটাৰ শব্দটো দিয়া হৈছে,যাৰ অৰ্থ হৈছে ক্ৰমে জুই আৰু আকাশৰ ওপৰত।

## প্ৰকাৰ
* থাৰ্ম'পাইল পাইৰেন' মিটাৰ
* ফ'ট'ভলেটিক পাইৰেন' মিটাৰ

শ্ৰেণী:সঁজুলি
শ্ৰেণী:পদাৰ্থ বিজ্ঞান